Παράταση στο Κτηματολόγιο Αρκαδίας ζητά ο Οδυσσέας\n"Να δοθεί άμεσα παράταση για την υποβολή δηλώσεων ιδιοκτησίας στο Κτηματολόγιο Αρκαδίας", ζήτησε ο βουλευτής Αρκαδίας Οδυσσέας Κωνσταντινόπουλος από τον αρμόδιο υπουργό.\nΣυμμεριζόμενος τις ανησυχίες των κατοίκων της Αρκαδίας σχετικά με την προθεσμία υποβολής δηλώσεων ιδιοκτησίας στο Κτηματολόγιο, ο Βουλευτής Αρκαδίας και επικεφαλής του Τομέα Ανάπτυξης της Κ.Ο. της Δημοκρατικής Συμπαράταξης, με ερώτηση που κατέθεσε στη Βουλή καλεί τον αρμόδιο Υπουργό να μεριμνήσει ώστε να δοθεί παράταση για την υποβολή των δηλώσεων. Δεδομένου ότι αυτή η πρακτική έχει ακολουθηθεί για άλλες περιοχές της Ελλάδας καθώς και του γεγονότος ότι έχει υποβληθεί μόνο το 20% των δηλώσεων, ενώ η προθεσμία εκπνέει, η παράταση της διαδικασίας θα ήταν συμφέρουσα για τους κατοίκους της Αρκαδίας.\nΠρος: τον Υπουργό Περιβάλλοντος και Ενέργειας, κ.Γ.Σταθάκη\nΘέμα: Θα δοθεί παράταση στους κατοίκους της Αρκαδίας για την υποβολή δηλώσεων ιδιοκτησίας στο Κτηματολόγιο;\nΗ υποβολή δηλώσεων ιδιοκτησίας στο Κτηματολόγιο από τους πολίτες που διατηρούν ακίνητα στην Π.Ε. Αρκαδίας, ξεκίνησαν στις 17 Δεκεμβρίου 2018, με καταληκτική προθεσμία την 18η Μαρτίου 2019 για τους κατοίκους της ημεδαπής και την 18η Ιουνίου 2019 για τους κατοίκους εξωτερικού.\nΗ διαδικασία υποβολής των δηλώσεων στην Αρκαδία προχωρά με πολύ αργούς ρυθμούς, εξαιτίας τόσο των γραφειοκρατικών εμποδίων, όσο και των δυσμενών καιρικών συνθηκών κατά τη χειμερινή περίοδο, ειδικά στις δυσπρόσιτες ορεινές περιοχές της Αρκαδίας. Σύμφωνα με πληροφορίες, μέχρι στιγμής έχουν υποβληθεί μόλις το 20% των αναμενόμενων δηλώσεων από κατοίκους της ημεδαπής, και σχεδόν μηδενικός αριθμός δηλώσεων από κατοίκους του εξωτερικού. Είναι λοιπόν σχεδόν βέβαιο πως δεν θα μπορέσει να ολοκληρωθεί εντός των επόμενων ημερών.\nΑποτελεί κοινή διαπίστωση πως ούτε οι πολίτες ήταν προετοιμασμένοι για την διαδικασία της υποβολής δηλώσεων ιδιοκτησίας, ούτε όμως και η κρατική μηχανή, καθώς αδυνατεί να αντεπεξέλθει στον όγκο των σχετικών αιτήσεων. Είναι χαρακτηριστικό πως ο χρόνος αναμονής για την χορήγηση των σχετικών πιστοποιητικών από τα Υποθηκοφυλακεία της Αρκαδίας ξεπερνά τους δύο μήνες, με ό,τι αυτό συνεπάγεται για την ολοκλήρωση των φακέλων.\nΕίναι λοιπόν ξεκάθαρο πως είναι απαραίτητη μία αρκετά μεγάλη παράταση, προκειμένου οι πολίτες να μπορέσουν να συγκεντρώσουν τα δικαιολογητικά και να καταθέσουν εμπρόθεσμα τις δηλώσεις τους, ώστε να ολοκληρωθεί η διαδικασία κτηματογράφησης της Αρκαδίας. Δεδομένου μάλιστα πως έως τώρα έχει ακολουθηθεί η ίδια αυτή πρακτική και για άλλες περιοχές της Ελλάδας, σας καλούμε να αντιμετωπίσετε με ισότιμα κριτήρια και την Αρκαδία.\nΘα δοθεί η απαραίτητη παράταση για την υποβολή δηλώσεων ιδιοκτησίας στο Κτηματολόγιο από τους πολίτες της Αρκαδίας;\nLIVE: Παναρκαδικος - Αιολικος\nΤον πατησε τρακτερ και γλιτωσε απο θαυμα\nΣτον Μανεση το Μουσειο Δημοτικης Εκπαιδευσης στο Ψαρι (video)\nΟ Κωστας Βλασης στην "Πελοποννησο EXPO" (photos)\nΣαν σημερα πεθανε ο Τριπολιτης πολιτικος Αλ. Παπαναστασιου\nΕκσυγχρονισμος Κεντρων Υγειας Δημητσανας - Τροπαιων - Λεωνιδιου\nΤριπολη: Συγκροτηθηκε ομαδα περισυλλογης αδεσποτων\nΟλα τα μυστικα των cocktails στην "EXPO" (photos)\nΟ Νικας με τους εργαζομενους στην Περιφερεια\nΦιλοζωικη για την απορριψη της προσφυγης Παπαδημητριου\nΟταν η Κρητη ηρθε... στην Τριπολη (video, photos)\nΚαταγγελια για αυθαιρεσιες στη Δευτεροβαθμια Αρκαδιας\nΕορτασμος Ενοπλων Δυναμεων στην Τριπολη\n"Εδω Πολυτεχνειο...": Η αιματοβαμμενη 17 Νοεμβρη\nΟΑΕΔ - Κοινωφελης εργασια: Νεο προγραμμα 35.000 θεσεων


ΘΕΜΗΣ ΚΑΛΠΑΚΙΔΗΣ για ΤΑΡ: «Συμπεριφορά αποικιοκρατών» - Ανεξάρτητος-νέα του ν. Σερρών ΘΕΜΗΣ ΚΑΛΠΑΚΙΔΗΣ για ΤΑΡ: «Συμπεριφορά αποικιοκρατών» - Ανεξάρτητος-νέα του ν. Σερρών\nBy ανεξάρτητος on 17 Μαΐου 2018 Δεν επιτρέπεται σχολιασμός στο ΘΕΜΗΣ ΚΑΛΠΑΚΙΔΗΣ για ΤΑΡ: «Συμπεριφορά αποικιοκρατών»\n«Σήμερα (χθές) ήταν απλά ένα μήνυμα των πολιτών της περιοχής, πως κανείς δεν θα μπεί αυθαίρετα στα Τενάγη των Φιλίππων. Το τοπογραφικό συνεργείο διαπίστωσε πως δεν μπορεί να εργασθεί, όπως εξ άλλου διαπίστωσε και ο υπεύθυνος ασφάλειας του ΤΑΡ, κ Μανωλάς που ήρθε μάλλον ως θεατής μαζί με ένα ακόμη άτομο (σσ ασπρομάλη με κοτσίδα). Η απόφασή μας είναι αμετάκλητη. Δεν περνά κανείς»\nΑυτά υποστήριξε σε δήλωσή του, προς εμάς, το μέλος της συντονιστικής επιτροπής κ Μανώλης Κελαϊδάκης, ο οποίος από το πρωϊ μαζί με τον κ. Θέμη Καλπακίδη ήταν στον τόπο που εμφανίσθηκαν τα μέλη του Τοπογραφικού συνεργείου για την σχετική αποτύπωση.\nΜε την σειρά του το μέλος της Συντονιστικής κ Λευτέρης Κωταϊδης μας είπε:\n« …Η σημερινή, μικρή κινητοποίηση αποτελεί την πλέον ήπια στάση που μπορούσαμε να επιδείξουμε στο πλαίσιο της κατανόησης που πρέπει να υπάρχει για την θέση που απαρέγκλιτα κρατούμε εδώ και χρόνια ως κάτοικοι της περιοχής».\nΣυνεχίζοντας ο κ Κωταϊδης είπε:\n« …στη χθεσινοβραδυνή σύσκεψη που πραγματοποιήσαμε ως μέλη της συντονιστικής επιτροπής, εδώ στις Κρηνίδες, οι φωνές για άμεση σκληρή αντιπαράθεση ήταν πολλές και κάποιοι δώσαμε αγώνα να ηρεμήσουμε τα πνεύματα. Ας φροντίσουν οι κύριοι του ΤΑΡ να καταλάβουν πως αυθαιρετώντας δεν θα πετύχουν τίποτε. Εδώ που φτάσαμε είμαστε αποφασισμένοι για όλα. Ας αναζητήσει η κα Παπαλεξανδρή και οι προϊστάμενοί της, την αλήθεια και στην δική μας πρόταση και όχι δογματικά μόνο στη δική τους»\nΤέλος, τα μέλη της συντονιστικής, πιστεύουν πως η Δήμαρχος Καβάλας κα Τσανάκα, έχει εξαπατηθεί με τα έργα που της υποσχέθηκαν, όταν μάλιστα κανείς δεν γνωρίζει ούτε καν τα ποσοστά συμμετοχής του ΤΑΡ στα έργα αυτά (υδροδότησης και άρδευσης) και αν τελικά μπορούν να ενταχθούν στο Πρόγραμμα Δημοσίων Επενδύσεων. Είπαν επίσης ότι υπεισέρχονται και άλλα θέματα, όπως γιατί θα πρέπει να πληρώσει ο ελληνικός λαός, ένα έργο για να βολευτεί ο ΤΑΡ και πολλά άλλα.\nΤέλος ο κ Θέμης Καλπακίδης μας δήλωσε τα ακόλουθα:\n«Σήμερα ο ΤΑΡ απέδειξε πως δεν σέβεται ούτε τη δική του δήλωση νομιμοφροσύνης, πως θα περίμενε πριν από την όποια ενέργειά του την απόφαση του ΣτΕ. Δεν σεβάστηκε ούτε τις αποφάσεις του Δημοτικού Συμβουλίου, ούτε και τις τελευταίες δηλώσεις της Δημάρχου κας Τσανάκα σχετικά με το ΣτΕ.\nΟι άνθρωποι (τα στελέχη του ΤΑΡ) κινούνται σαν αφεντικά, σαν αποικιοκράτες. Σήμερα πήραν ένα μήνυμα. Ας ελπίσουμε να το αποκωδικοποιήσουν σωστά».-\nΚαλπακίδης Θέμης, Κωταϊδης Λευτέρης, Τενάγη\nΘΕΜΗΣ ΚΑΛΠΑΚΙΔΗΣ για ΤΑΡ: «Συμπεριφορά αποικιοκρατών» added by ανεξάρτητος on 17 Μαΐου 2018


Nouli's place: February 2017\nChair reupholstery - Επιδιόρθωση ταπετσαρίας καρέκλας\nΨάχνοντας το φάκελλο με τις φωτογραφίες μου, βρήκα ξεχασμένες αυτές που αφορούν την επισκευή της καρέκλας του γραφείου των παιδιών μου.\nΗ συγκεκριμένη καρέκλα, η κλασική της SATO, αγοράστηκε πριν απο 12 χρόνια κι έκτοτε έζησε μια πολύπαθη ζωή. Στο μαξιλάρι του καθίσματός της έπεσαν κατά καιρούς νερά και πορτοκαλάδες, που σαν αποτέλεσμα είχαν ωραιότατους λεκέδες. Με φιλότιμες προσπάθειες καταφέρναμε πάντα να καθαρίζουμε τους λεκέδες έτσι ώστε η καρέκλα να στέκεται αξιοπρεπώς στη θέση της.\nΤο τελευταίο ατύχημα άφησε στο κάθισμα ένα τεράάάστιο λεκέ από καφέ. Το παιδάκι που έκανε τη ζημιά, θεώρησε πρέπον να τον καθαρίσει μόνο του, πλένοντας το κάθισμα με αρκετό νερό και στεγνώνοντας στη συνέχεια χρησιμοποιώντας το πιστολάκι.\nΚαι τότε συνέβη το κακό!\nΟ υπερβολικά ζεστός αέρας έκαψε το συνθετικό ύφασμα και άφησε πίσω του μια τρύπα διαμέτρου οκτώ περίπου εκατοστών. Ο Ένοχος ήρθε με σκυμμένο το κεφάλι να ομολογήσει το έγκλημά του και να προσφερθεί να βοηθήσει στην αποκατάσταση της ζημιάς.\nΝα λοιπόν που μας δόθηκε η ευκαιρία να εφαρμόσουμε όλες αυτές τις οδηγίες που συχνά - πυκνά διαβάζουμε στο internet και ευελπιστούμε ότι δεν θα μας χρειαστούν ποτέ.\nΜε μια βόλτα στο κέντρο, αγόρασα ένα μέτρο ύφασμα ταπετσαρίας με κόστος 4 ευρώ.\nΟ Ένοχος ανέλαβε να αποσυναρμολογήσει την καρέκλα, διαδικασία που αποδείχτηκε δυσκολότερη από το αναμενόμενο, καθώς μια από τις βίδες είχε σκουριάσει από τα χρόνια και από τις επαναλαμβανόμενες εκθέσεις της στα υγρά και αρνούνταν να ξεβιδωθεί.\nΓια την υπέρβαση του σκοπέλου επιστρατεύτηκαν οι Μεγάλες Δυνάμεις, που έσωσαν την κατάσταση ξεβιδώνοντας τη δύσκολη βίδα, καθώς διαθέτουν και τεχνογνωσία, και τα κατάλληλα εργαλεια και υλικά (WD40) και αναμφισβήτητα, ασύγκριτα μεγαλύτερη μυική δύναμη.\nΟι Μεγάλες Δυνάμεις με το WD40 ανά χείρας.\nΣτη συνέχεια ο Ένοχος καθάρισε όλα τα κομμάτια της καρέκλας και αφαίρεσε το ύφασμα αφού πρώτα έβγαλε όλα τα καρφωτικά, ενώ εγώ ασχολήθηκα με την εφαρμογή του νέου υφάσματος, τεντώνοντας τις άκρες του και στερεώνοντάς το με γερό χοντρό βαμβακρό νήμα για πλέξιμο με το βελονάκι.\nΟ Καλός μου στερέωσε το ύφασμα με το καρφωτικό πιστόλι, αφαίρεσε το βαμβακερό νήμα και έκοψε τις περισσευούμενες άκρες, ο δε Ένοχος επανασυναρμολόγησε την καρέκλα.\nΔυστυχώς δεν έβγαλα ούτε μια φωτογραφία της διαδικασίας αλλαγής υφάσματος για να σας την παρουσιάσω, ωστόσο ομολογώ ότι δεν ήταν καθόλου δύσκολο και σίγουρα άξιζε τον κόπο.\nΘα ήταν αμαρτία να αχρηστέψουμε μια γερή και κατά τα άλλα λειτουργική καρέκλα μόνο και μόνο λόγω του κατεστραμένου υφάσματος!\nΝα είστε όλοι καλά!..\nPosted by Nouli at 10:47 4 comments:\nLabels: repairing, επιδιορθώσεις\nChair reupholstery - Επιδιόρθωση ταπετσαρίας καρέκ...


Τα 24 χρόνια μη-λειτουργίας πρόκειται να κλείσει το εργοστάσιο ραφής στρατιωτικών στολών στο Σπήλαιο Έβρου. - Status Radio 94.2\nΤα 24 χρόνια μη-λειτουργίας πρόκειται να κλείσει το εργοστάσιο ραφής στρατιωτικών στολών στο Σπήλαιο Έβρου.\nΤα 24 χρόνια μη-λειτουργίας πρόκειται να κλείσει το εργοστάσιο ραφής στρατιωτικών στολών στο Σπήλαιο Έβρου. Η κατασκευή του εργοστάσιου ξεκίνησε το 1990 με προϋπολογισμό 682 εκατομμύρια δραχμές. Παράλληλα τον περασμένο Σεπτέμβρη ο βουλευτής Έβρου Μαρίνος Ουζουνίδης κατέθεσε ερώτηση για τα οικονομικά δεδομένα και το κόστος της κατασκευής του εργοστάσιου καθώς και αν μισθοδοτούνταν το Διοικητικό Συμβούλιο που είχε τοποθετηθεί στο εργοστάσιο. Οι αρμόδιοι υπουργοί δεν έδωσαν καμία σχεδόν σαφή απάντηση στον κοινοβουλευτικό έλεγχο που άσκησε ο βουλευτής.\nΠερί της κατασκευής και διαχείρισης του εργοστάσιου ραφής στρατιωτικών στολών μίλησε ο πρώην πρόεδρος του αναπτυξιακού συνδέσμου Τριγώνου Κυριάκος Καφάς στον Σταύρο Αποστολίδη στην σημερινή εκπομπή του STATUS 94,2.\nΛουκέτο στον Δήμο Σαμοθράκης ύστερα από απόφαση ...\nΟι κατάλληλες ακτές του Έβρου\nΦρεσκότερα και νεώτερα για την 25 Ιανουαρίου! Και … μέχρι στιγμής.\nΑντιπλημμυρικό διεκδικητικό πλαίσιο, από τους Επαγγελματίες της Ορεστιάδας.\nΞεπαγώνει ο πετρελαιαγωγός Μπουργκάς Αλεξανδρούπολη\nΟ απολογισμός του Δημάρχου Αλεξανδρούπολης … με μια ΑΝΑΣΑ


Ταξίδι Κινήτρου - Synedrio + Event\nΙστορικό του Ταξιδιού\nΈνα αμερικανικό ραδιοφωνικό δίκτυο, ήλθε σε επικοινωνία μαζί μας στα μέσα του 1994 με μια πρώτη αίτηση για προετοιμασία από μέρους μας ενός ταξιδιού κινήτρου στην Ελλάδα, για πελάτες της (διαφημιζόμενους στους σταθμούς της). Οι πρώτες πληροφορίες υπήρχαν ήδη:\nΠιθανός αριθμός των συμμετεχόντων\nΠερίοδος πραγματοποιήσεως του ταξιδιού.\nΜέσος όρος ηλικίας.\nΑπό τη μεριά μας προετοιμάσαμε την προσφορά με το παρακάτω πρόγραμμα το οποίο και εκτελέσαμε κατά γράμμα.\n– Άφιξη στην Αθήνα και υποδοχή από τα στελέχη του τμήματος τωνIncentive πριν από τον Τελωνειακό Έλεγχο. Μεταφορά των αποσκευών τους με φορτηγό στο Ξενοδοχείο.\n– Οι πελάτες μας μεταφέρθηκαν με δύο πολυτελή λεωφορεία με κλιματισμό.\n– Πριν τους πάμε στο ξενοδοχείο τους κάναμε ένα μικρό γύρο της Αθήνας (Orientation tour) για να δώσουμε τον πρώτο προσανατολισμό της πόλης.\n– Φθάνοντας στο ξενοδοχείο υπήρχε έτοιμο ένα χωριστό γραφείο Υποδοχής (Welcome Desk) και ένα μικρό μπαρ το οποίο προσέφερε χυμούς (Athenaeum Intercontinental).\n– Οι πελάτες μας είχαν ήδη συμπληρώσει από την πατρίδα τους όλα τα στοιχεία στις κάρτες υποδοχής του ξενοδοχείου και απλά παρελάμβαναν τα κλειδιά τους μαζί με το πρώτο δώρο αφίξεως.\n– Την ίδια στιγμή το προσωπικό του ξενοδοχείου τοποθετούσε τις αποσκευές στα δωμάτια των πελατών.\n– Στη συνέχεια αφήσαμε τους πελάτες να ξεκουραστούν μέχρι το βράδυ που είχαμε το Δείπνο Καλωσορίσματος (Welcome Dinner).\n– Το Δείπνο είχε προγραμματισθεί σε μία από τις αίθουσες του Ναυτικού Ομίλου Ελλάδος στο Μικρολίμανο και περιείχε κοκτέιλ και στη συνέχεια μενού 4 πιάτων με κρασί κατ’ επιλογή.\n– Στη διάρκεια του Δείπνου πιανίστας έπαιζε κλασικά αμερικάνικα κομμάτια που συνοδεύουν το φαγητό.\n– Λίγο πριν από το επιδόρπιο στελέχη μας τραγούδησαν γνωστά ελληνικά τραγούδια με τη συνοδεία του πιάνου αποσπώντας το χειροκρότημα και τις επευφημίες των πελατών.\n– Με την επιστροφή στο ξενοδοχείο οι περισσότεροι από τους πελάτες συνέχισαν τη διασκέδαση στο μπαρ του ξενοδοχείου μέχρι τις πρώτες πρωινές ώρες.\n– Το πρωινό άρχισε να σερβίρεται από τις 07.30 για τους πελάτες μας σε ειδικά προγραμματισμένο χώρο του ξενοδοχείου.\n– Σήμερα υπήρχε ο γύρος Αθηνών με επίσκεψη της Ακρόπολης και στη συνέχεια φαγητό σε μία παραδοσιακή ταβέρνα στην Πλάκα.\n– Τα λεωφορεία συνοδευόντουσαν από επαγγελματίες ξεναγούς (6) ούτως ώστε η ξενάγηση να είναι ευκολότερη και καλύτερη για τους πελάτες μας.\n– Την ίδια στιγμή στέλεχος του γραφείου ήταν ήδη στην ταβέρνα της Πλάκας κάνοντας τον τελικό έλεγχο πριν από την άφιξη των πελατών.\n– Με το τέλος του γεύματος αρκετοί από τους πελάτες αποφάσισαν να περπατήσουν και να επιστρέψουν μόνοι τους στο ξενοδοχείο.\n– Το βράδυ υπήρχε ελεύθερο δείπνο εκτός ξενοδοχείου (Dine Around). Το γραφείο μας στο ξενοδοχείο είχε ήδη προετοιμάσει λίστα με επιλεγμένα εστιατόρια την οποία έδινε στους πελάτες κάνοντας συγχρόνως κράτηση και τακτοποιώντας τη μεταφορά.\n– Το πρωινό άρχισε να σερβίρεται από πολύ νωρίς στα δωμάτια ενώ ήδη είχε αρχίσει η περισυλλογή των αποσκευών από τα δωμάτια.\n– Το πρόγραμμα προέβλεπε αεροπορική μετάβαση στη Μύκονο (Air Greece Charters) όπου και περίμεναν τους πελάτες μας 8 πολυτελή γιώτ για να αρχίσει η τριήμερη κρουαζιέρα τους.\n– Το γραφείο μας στη Μύκονο ήταν ήδη προετοιμασμένο για την άφιξη (λεωφορεία / συνοδούς) και μόλις έφθασε η πρώτη πτήση παρέλαβε τους πελάτες και τους πήγε στο ξενοδοχείο ΘΕΟΞΕΝΙΑ όπου και προσφέρθηκαν αναψυκτικά / καφές και πρωινό αμερικάνικο για όποιον ήθελε.\n– Τα γιώτ ήταν ήδη στη Μύκονο στο λιμάνι του Πλατύ Γιαλού από το προηγούμενο βράδυ.\n– Όταν έφθασαν όλοι οι πελάτες, με δύο πτήσεις, μεταφέρθηκαν στον Πλατύ Γιαλό και επιβιβάσθηκαν στα γιώτ.\n– Είχε ήδη οργανωθεί από εμάς η παράδοση των αποσκευών με χωριστό σκάφος και προσωπικό.\n– Όταν η διαδικασία επιβίβασης τελείωσε τα γιώτ έφυγαν αμέσως για τη Δήλο όπου και πραγματοποιήθηκε πλήρης επίσκεψη του αρχαιολογικού χώρου.\n– Νωρίς το απόγευμα επέστρεψαν όλα τα γιώτ στον Πλατύ Γιαλό.\n– Το βράδυ μεταφέραμε όσους πελάτες ήθελαν να δειπνήσουν στη Μύκονο οργανώνοντας ειδική λεωφορειακή γραμμή (Shuttle Service).\n– Το δείπνο πραγματοποιήθηκε στο εστιατόριο Edem ένα από τα καλύτερα της Μυκόνου σε a la carte βάση.\n– Η σύνδεση με τον Πλατύ Γιαλό διατηρήθηκε μέχρι τις 01.00 και στη συνέχεια όσοι ήθελαν συνέχισαν με Mykonos by Night.\n– Σχεδόν όλη τη νύχτα (μέχρι τις 04.00) υπήρχε βάρδια στο λιμάνι του Πλατύ Γιαλού για μεταφορά των τελευταίων στα σκάφη.\n– Το πρώτο γιώτ σήκωσε άγκυρα στις 07.00 με κατεύθυνση το λιμάνι της παροικιάς στην Πάρο. Με διαστήματα 15 – 20 λεπτά όλα τα γιώτ ξεκίνησαν προς την ίδια κατεύθυνση.\n– Επάνω σε κάθε ένα από τα πλοία υπήρχε και ένα στέλεχος του γραφείου με κύριο συντονιστή τον ιδιοκτήτη του γραφείου FINE YACHTING του Πειραιά, ο οποίος και είχε αναλάβει όλη την οργάνωση και ενοικίαση των γιώτ για αυτόν τον πελάτη.\n– Φθάσαμε στην Πάρο περίπου στις 11.00 και αφού όλα τα γιώτ δέσανε στο λιμάνι, ξεκινήσαμε μία εκδρομή για όσους ήθελαν να συμμετάσχουν (Οργανωτής AVRA Tours, Πάρος).\n– Επισκεφθήκαμε τις Λεύκες ένα από τα ωραιότερα χωριά της Πάρου, προσφέραμε ούζο με μεζέ στην Κεντρική Πλατεία και στη συνέχεια όσοι ήθελαν προχώρησαν με τα πόδια στον Βυζαντινό δρόμο προς το χωριό Πρόδρομους (υπήρχαν και δύο λεωφορεία για εκείνους που δεν ήθελαν περπάτημα) όπου και προσφέραμε τυπικό Παρινό γεύμα στην παραδοσιακή ταβέρνα του ΤΣΙΤΣΑΝΗ. Μετά το γεύμα όλοι κατέβηκαν με τα λεωφορεία στην παροικία όπου και υπήρχε ελεύθερος χρόνος μέχρι το βράδυ.\n– Στις 8 μ.μ. πήραμε όλους τους πελάτες με λεωφορεία για δείπνο στο δεύτερο όμορφο λιμάνι της Πάρου τη Νάουσσα όπου και είχαμε κρατήσει ολόκληρο το εστιατόριο ΠΕΡΒΟΛΑΡΙΑ.\n– Ένα από τα καλύτερα εστιατόρια της Πάρου με άψογη εξυπηρέτηση και πολύ καλή κουζίνα.\n– Δύο νέοι μουσικοί έπαιξαν για λογαριασμό μας μουσική των Κυκλάδων και στελέχη μας τους συνόδευσαν με τραγούδι και πολύ κέφι.\n– Αναχώρηση με τα γιώτ για τη Σαντορίνη όπου και φθάσαμε περίπου το μεσημέρι.\n– Αποβίβαση με λάντζες στο λιμάνι Φηρών και μετάβαση στην Οία όπου και είχαν κλειστεί από τοπικό συνεργάτη παραδοσιακά καταλύματα.\n– Φαγητό το βράδυ σε παραδοσιακό εστιατόριο στην Οία.\n– Ημέρα ελεύθερη.\n– Για όσους το επιθυμούσαν υπήρχε προγραμματισμένη εκδρομή στο Ηφαίστειο και στην Καμμένη ή στο Ακρωτήρι.\n– Το φαγητό μεσημέρι / βράδυ ήταν ελεύθερο.\n– Το πρωϊ ήταν ελεύθερο.\n– Νωρίς το απόγευμα όλοι οι πελάτες μεταφέρθηκαν στο αεροδρόμιο της Σαντορίνης για τις πτήσεις τους προς Ηράκλειο (AIR GREECE). Το κάθε αεροπλάνο συνοδευόταν από ένα στέλεχος της εταιρείας μας.\n– Στο αεροδρόμιο του Ηρακλείου στελέχη του τοπικού μας γραφείου μαζί με εμάς είχαν ήδη οργανώσει την υποδοχή τοτ γκρουπ.\n– Δύο λεωφορεία και ένα φορτηγό για τις αποσκευές ήταν έτοιμα για τη μεταφορά στην Ελούντα (70 χλμ.) από το αεροδρόμιο.\n– Οι πελάτες χωρίσθηκαν σε δύο από τα καλύτερα ξενοδοχεία της περιοχής (ELOUNDA MARE) και (PORTO ELOUNDA MARE) σε επιλεγμένα δωμάτια και bungalows.\n– Με την άφιξη στα ξενοδοχεία υπήρχε για όλους ένα ποτήρι σαμπάνια. Οι αποσκευές πήγαν στα δωμάτια στην ώρα τους και στοPorto Elounda Mare ήταν μία πραγματικά εκπληκτική βραδιά με ψησταριές δίπλα στη θάλασσα.\n– Μετά από ένα ήρεμο πρωινό στα δύο ξενοδοχεία υπήρχε οργανωμένη εκδρομή για την Κνωσσό και το Μουσείο του Ηρακλείου για όσους από τους πελάτες μας είχαν τη διάθεση να την παρακολουθήσουν.\n– Όσοι δεν ακολούθησαν την εκδρομή απλά είτε έμειναν στο ξενοδοχείο, δίπλα στην πισίνα είτε ενοικίασαν αυτοκίνητα και έκαναν μόνοι τους μικρές εκδρομές.\n– Προσωπικό του γραφείου μας εξυπηρετούσε με γραφείο στοElounda Mare.\n– Το βραδινό φαγητό ήταν ελεύθερο.\n– Πρωινό ελεύθερο.\n– Προτάσεις υπήρχαν για μία σειρά από εκδρομές για όσους ήθελαν να μείνουν στα ξενοδοχεία.\n– Η πλειοψηφία προτίμησε να μείνει ξαπλωμένη δίπλα στις πισίνες ακούγοντας μουσική και απολαμβάνοντας το ποτό τους.\n– Για βραδινό φαγητό είχε οργανωθεί ένα Δείπνο Αποχαιρετισμού (Farewell Dinner) στο κοσμοπολίτικο εστιατόριο του ξενοδοχείου.\n– Αστακοί, ψαρομεζέδες, ψάρια μαζί με καλό ελληνικό κρασί βοήθησαν την γευστική επιτυχία της βραδιάς.\n– Μία μικρή ομάδα μουσικών βοήθησε στη δημιουργία του κατάλληλου κλίματος για την επιτυχία της βραδιάς.\n– Το πρωινό σερβιρίσθηκε πολύ νωρίς διότι τα αεροπλάνα συνήθως δεν περιμένουν.\n– Οι αποσκευές φορτώθηκαν σε φορτηγό και έφυγαν για το αεροδρόμιο του Ηρακλείου.\n– Δύο λεωφορεία και ένα ταξί (για αυτούς που άργησαν να ξυπνήσουν) μετέφεραν τους πελάτες στο αεροδρόμιο.\n– Η Air Greece είχε έτοιμα τα αεροσκάφη της για τη μεταφορά στην Αθήνα.\n– Όλα λειτούργησαν καλά και οι πελάτες έφθασαν στο Ανατολικό Αεροδρόμιο της Αθήνας στην ώρα τους για να προλάβουν την πτήση της TWA για τις ΗΠΑ.\n– Του αποχαιρετήσαμε έναν – έναν προσωπικά με τις ευχές μας για ένα ευχάριστο ταξίδι και αυτοί μας υποσχέθηκαν κάποια ημέρα να επανέλθουν στη χώρα μας που λάτρεψαν.\nΗ παρουσίαση έγινε από τον Γιώργο Παπακωνσταντίνου, Incentives & Conferences Dept. της Airtour Greece.


Δυο Ναξιώτισσες στην κορυφαία επτάδα της 8ης αγωνιστικής - sportcyclades24\nΑρχική / Volley / Δυο Ναξιώτισσες στην κορυφαία επτάδα της 8ης αγωνιστικής\nΔυο Ναξιώτισσες στην κορυφαία επτάδα της 8ης αγωνιστικής\nΗ Γιώτα Διώτη και η Ηλιάννα Ιακωβίδου συμπεριελήφθησαν στην κορυφαία επτάδα της 8ης αγωνιστικής. Η ακραία του Πανναξιακού πέτυχε 21 πόντους και η λίμπερο είχε 63% στην υποδοχή και ήταν οι πρωταγωνίστριες στη νίκη της ομάδας τους επί της Ηλιούπολης.\nΔείτε την κορυφαία επτάδα της 8ης αγωνιστικής της Volleyleague Γυναικών.\nΔιαγώνια: Κέιτ Γέιζελ 17π. (14/21 επ., 3 μπλοκ), (ΑΣΠ Κόρινθος)\nΠασαδόρος: Μάγκι Σπικς 3π. (2/3 επ., 1 μπλοκ), (ΑΣ Μακεδόνες)\nΑκραία: Στέφανι Νιέμερ 26π. (9/13 επ., 17 άσσοι, 50% υπ.), (Ολυμπιακός)\nΑκραία: Παναγιώτα Διώτη21π. (17/27 επ., 2 άσσοι, 2 μπλοκ, 39% υπ.), (Πανναξιακός)\nΚεντρική: Ιωάννα Πολυνοπούλου 8π. (3/14 επ., 5 μπλοκ), (ΑΣ Μακεδόνες)\nΚεντρική: Σταυρούλα Κούση 8π. (4/9 επ., 3 άσσοι, 1 μπλοκ), (ΑΠΣ Αίας)\nΛίμπερο: Ηλιάνα Ιακωβίδου (λ, 63% υπ.), (Πανναξιακός)\nΕτικέτες8η αγωνιστική VolleyLeague Γυναίκες επτάδα κορυφαία\nΠροηγούμενος Τρομερό: Φίλαθλος μπούκαρε στο γήπεδο με αυτοκίνητο (Βίντεο)\nΕπόμενο Λύση συνεργασίας με κ. Γιώργο Αρχοντάκη


Η εφημερίδα του Βαλτινού: Αναδρομή στο παρελθόν\nΚατοχή και εκτροφή ζώων - Βοσκότοποι - Ομαδική βόσκηση\nΤου Νικολάου Χιώτη\nΗ κατοχή ζώων αποτελούσε τη σημαντικότερη απόδειξη για τις αριστοκρατικές οικογένειες, ότι διέθεταν οικονομική επιφάνεια και κοινωνική καταξίωση. Η κοινωνική δύναμη και η καταξίωση υπολογίζονταν κυρίως με βάση την κτηνοτροφία. Και η κόρη, που:\n«της τάζουν γιο του βασιλιά, της τάζουν γιο του Ρήγα,\nδε θέλει γιο του βασιλιά, δε θέλει γιο του Ρήγα,\nμόν’ θέλει τ’ αρχοντόπουλο με τις πουλές χιλιάδες,\n’πο ’χει τα χίλια πρόβατα, τα πιντακόσια γίδια…»\nμας πληροφορεί ένα Λαζαριάτικο τραγούδι των Μεγάλων Καλυβίων. Κι αν ο γαμπρός είναι φτωχός, για προίκα θα δοθεί στην κόρη και μια αγελάδα, που θα την ακολουθήσει στο σπίτι του γαμπρού την ίδια μέρα, δεμένη πίσω από το κάρο που μεταφέρει τα προικιά της. Για τούτο ο άνθρωπος φρόντιζε να κατοικεί σε περιοχές που προσφέρονταν για τη δική του διαμονή και τη βόσκηση των ζώων, ώστε να εξασφαλίζει έτσι τα απαραίτητα αγαθά για τον ίδιο και τα ζώα του.\nΗ βόσκηση των ζώων γινόταν πάντα σε βοσκότοπους που εξασφάλιζαν οι ιδιοκτήτες των κοπαδιών ή τους εύρισκαν ελεύθερους ή τους αποκτούσαν με τη βία. Κατά την περίοδο της Τουρκοκρατίας επικρατούσε το καθεστώς της εργασίας στα κτήματα του Τούρκου δυνάστη με διάφορες σχέσεις.\nΌταν η Ελλάδα έγινε τούρκικη επαρχία, χωρίστηκε σύμφωνα με το Ισλαμικό δίκαιο σε 267 ζιαμέτια (δηλαδή μεγάλα φεουδαρχικά τμήματα) και σε 1496 τιμάρια (μικρότερες φεουδαρχικές περιφέρειες).\nΟι Τούρκοι, σύμφωνα με το Κοράνι, δεν πείραξαν ούτε τις ιδιωτικές ούτε τις κοινοτικές ούτε τις μοναστηριακές ιδιοκτησίες εκείνων που υποτάχθηκαν θεληματικά. Μόνο σ’ εκείνα τα μέρη όπου έγινε αντίσταση δημεύτηκαν όλες οι κινητές και ακίνητες περιουσίες των Χριστιανών. Στα 1396, όταν ο Βαγιαζήτ περνούσε τη Θεσσαλία και τη Ρούμελη, οι περισσότερες πόλεις (Τρίκαλα, Δομοκός, Λάρισα, Υπάτη, Λαμία) παραδόθηκαν θεληματικά. Έτσι στην περιοχή των Τρικάλων διατηρήθηκαν μικροϊδιοκτησίες. Οι μικροϊδιοκτήτες εκείνοι που καλλιεργούσαν τούρκικα κτήματα και εκμεταλλεύονταν τους βοσκότοπους δεν έβλεπαν καμιά προκοπή, γιατί πάντα ο Τούρκος αγάς και μπέης της περιοχής ή ο Ρωμιός κοτσάμπασης τους έπαιρναν με χίλιους τρόπους το περίσσευμα της σοδειάς τους, τα ζώα τους ακόμα και το ψωμί της χρονιάς. Στους κάμπους κι όπου αλλού η γη ήταν πλούσια, εκεί αν δεν ήταν συγκεντρωμένη σε λίγα χέρια τσιφλικάδων, την εξουσίαζαν διάφοροι μπέηδες και αγάδες, που έβαζαν άλλους να καλλιεργούν τα χωράφια τους και να βόσκουν τα ζώα τους σύμφωνα με τα επικρατούντα στην τουρκοκρατούμενη Ελλάδα πριν από το 1821 και πολλά χρόνια αργότερα. Να σημειώσουμε ότι τα ζώα των γεωργών εργάζονταν όλο το χρόνο στις δουλειές του αφεντικού, ενώ τα ζώα του ιδιοκτήτη έπρεπε να βόσκουν ελεύθερα στα χωράφια και στο γρασίδι χωρίς περιορισμούς. Η ίδια, ίσως και χειρότερη κατάσταση συνεχίστηκε και μετά την απελευθέρωση μέχρι οι αγρότες και οι κτηνοτρόφοι να αποκτήσουν δική τους καλλιεργήσιμη και βοσκήσιμη γη. Τούτο το πέτυχαν με την απαλλοτρίωση των τσιφλικιών και τη διανομή της γης στους αγρότες το 1923, με την επαναστατική απόφαση του Νικολάου Πλαστήρα.\nΗ εκτροφή των ζώων – η κτηνοτροφία – μαζί με τη γεωργία ήταν οι κυρίες ασχολίες των κατοίκων της πεδινής περιοχής των Τρικάλων ως το τέλος της δεκαετίας του 1960. Η γεωργία είχε ως βασική προϋπόθεση την ύπαρξη ζώων, αφού η καλλιέργεια της γης ήταν αδύνατη χωρίς την ύπαρξη ζευγαριού. Έτσι έχουμε εκτροφή ζώων για τις γεωργικές εργασίες (βόδια, βουβάλια, άλογα, γαϊδούρια) και τη λήψη κτηνοτροφικών προϊόντων (αγελάδες, βουβάλια, πρόβατα, γουρούνια, πουλερικά). Η εκτροφή των ζώων είχε ένα ιδιαίτερο χρώμα που γινόταν αισθητό και μέσα στην πόλη των Τρικάλων. Γύρω από την κεντρική πλατεία των Τρικάλων, υπήρχαν αρκετά χάνια που φιλοξενούσαν τα υποζύγια των χωρικών που έρχονταν κάθε Δευτέρα στο παζάρι για ψώνια.\nΜαζί τους έσερναν και τα ζώα που ήθελαν να πουλήσουν και τα οδηγούσαν στον καθορισμένο χώρο, το γελαδοπάζαρο ή ζωοπάζαρο, μπροστά από το σημερινό κτίριο της ΔΕΗ. Αργότερα το παζάρι αυτό μεταφέρθηκε στη νέα ζωαγορά, κοντά στο 30ό Δημοτικό Σχολείο. Ζωοπάζαρο γινόταν και με την ετήσια εμποροπανήγυρη των Τρικάλων από 14 μέχρι 21 Σεπτεμβρίου. Ανάλογο παζάρι ζώων γινόταν κάθε χρόνο και στα Μεγάλα Καλύβια εντός του Οκτωβρίου. Η ημέρα τέλεσης καθορίζονταν κάθε φορά από το κοινοτικό συμβούλιο με απόφασή του. Άρχισε τη λειτουργία του από το 1934 και διατηρήθηκε μέχρι το 1973. Τέτοια παζάρια γίνονταν σε όλες τις κωμοπόλεις του νομού Τρικάλων και της Καρδίτσας. Μάλιστα το παζάρι του Μοσχολουρίου Καρδίτσας είναι το παλαιότερο σε ολόκληρο τον Θεσσαλικό χώρο. Άρχισε περίπου το 1570 και έφτασε να γίνεται ως το 1930, οπότε και μεταφέρθηκε στη γειτονική κωμόπολη των Σοφάδων.\nΗ κτηνοτροφική παραγωγή γενικά στο νομό Τρικάλων ήταν αρκετά μεγάλη και είχε ως αποτέλεσμα την ίδρυση του εργοστασίου γάλακτος στα Τρίκαλα το 1965 και της Ελληνικής Βιομηχανίας Κρέατος στα Μεγάλα Καλύβια το 1969. Η βιομηχανία, αφού λειτούργησε ικανοποιητικά για αρκετά χρόνια, διέκοψε τη λειτουργία της. Το εργοστάσιο γάλακτος λειτουργεί ακόμα και σήμερα, εξασφαλίζοντας τις ποσότητες γάλακτος από τους νομούς Τρικάλων και Καρδίτσας και προσφέρει προϊόντα άριστης ποιότητας.\nΒοσκότοποι. Η εκτροφή των ζώων βασιζόταν κυρίως στη βόσκηση στα λιβάδια και στα χωράφια, με ελάχιστη συμπλήρωση της τροφής τους στον στάβλο. Μόνο τον χειμώνα τρέφονταν με αποθηκευμένα ξηρά χόρτα από τα χορτολίβαδα, κακής κυρίως ποιότητας, και με σανό βίκου και άλλων ψυχανθών και ιδίως τριφυλλιού μετά το 1950. Έτσι οι βοσκότοποι ήταν για πολλά χρόνια οι πιο βασικές πηγές φτηνής και πολύτιμης χλωρής τροφής για τα ζώα. Η βλάστηση των φυσικών αυτών βοσκότοπων αποτελούνταν από πολυετή άγρια χόρτα και σε ορισμένες περιπτώσεις από λειχήνες, ημίθαμνους και θάμνους. Τα τελευταία χρόνια δημιουργήθηκαν σε εδάφη μικρής απόδοσης σε βοσκή, σπαρτοί βοσκότοποι με τη σπορά μικτών χεδροπών-αγρωστωδών πολυετών ή μονοετών φυτών. Τα ζώα οδηγούνταν στους βοσκότοπους κατά την περίοδο που τα φυτά βρίσκονταν στην πρώιμη φάση της βλάστησής τους, γιατί τότε ο βαθμός θρεπτικότητας ήταν καλύτερος. Η περίοδος όμως αυτή ήταν μικρή, λόγω ανυπαρξίας βροχών και αδυνατούσε να θρέψει τα μεγάλα ζώα.\nΟι βοσκήσιμες εκτάσεις ήταν κοινόχρηστες και προήλθαν από την ανάγκη εκτροφής των ζώων και κυρίως των αροτριώντων. Μετά την απελευθέρωση της Θεσσαλίας το 1881, δημιουργήθηκε το Θεσσαλικό Γεωργικό Ταμείο, στο οποίο περιήλθαν όλες οι εκτάσεις των απαλλοτριωθέντων τσιφλικιών, με σκοπό τη διανομή τους στους αγρότες και κτηνοτρόφους. Με τις διατάξεις των άρθρων 15 του ν. Γ.Ε.Β./1907,1 του ν. Γ.Τ.Θ./1908 και 6 του ν. Δ.Ι.Θ./1912 προβλέπονταν η δυνατότητα παραχώρησης προς τους κληρούχους εκτάσεων «κοινής νομής» για την κοινή βοσκή των ζώων τους. Ειδικότερα αναφέρεται ότι παραχωρείται για το σύνολο των κληρούχων και έκταση 10 στρεμμάτων για κάθε πλήρη κλήρο, προς βόσκηση των ζώων τους. Τα στρέμματα αυτά αθροίζονται σε ένα ενιαίο σύνολο και αποτελούν κοινή νομή, στην οποία ο κάθε κληρούχος έχει δικαίωμα να βόσκει τέσσερα μεγάλα και είκοσι μικρά ζώα. Οι εκτάσεις αυτές, σύμφωνα με το άρθρο 197 του Αγροτικού Κώδικα και τον ν. 3194/1955 παραχωρήθηκαν στους οικείους Δήμους και Κοινότητες για κοινή χρήση των κατοίκων τους. Κάθε άλλη χρήση, πέραν αυτής της βοσκής, απαγορεύεται αυστηρά. Με τον τρόπο αυτό απέκτησαν κοινόχρηστες εκτάσεις και τις διατηρούν έως σήμερα, ο Δήμος Τρικκαίων και οι περισσότερες Κοινότητες (Μεγάλων Καλυβίων, Μουριάς, Δροσερού, Αγίας Κυριακής, Λόγγου, Γλήνου, Πατουλιάς, Μεγαλοχωρίου, Νομής, Φανερωμένης, Μικρού και Μεγάλου Κεφαλοβρύσου, Μεγάρχης, Διαλεχτού, κ.λ.π.). Σε ορισμένες όμως Κοινότητες (Παλαιομονάστηρου, Παραποτάμου, Ράξας, Ριζώματος, Ταξιαρχών, κ.λ.π.) οι κάτοικοι, για να εξυπηρετηθούν οι ανάγκες της κτηνοτροφίας τους, άφησαν οι ίδιοι έναν αριθμό στρεμμάτων και δημιούργησαν της κοινόχρηστες εκτάσεις για βόσκηση των ζώων. Μάλιστα στην Κοινότητα Ταξιαρχών δημιουργήθηκε τέτοια κοινόχρηστη έκταση μόλις το 1954 με τη διενέργεια του αναδασμού που έγινε στο αγρόκτημα της κοινότητας και ήταν ο πρώτος σ’ ολόκληρη τη Θεσσαλία. Και στις δύο περιπτώσεις οι εκτάσεις κοινής βοσκής ήταν η αφρόκρεμα των κτημάτων. Είχαν καλή πρόσβαση, ήταν κοντά στους οικισμούς, διέθεταν άφθονα τρεχούμενα νερά, δεν ήταν «βαρκά» ή «καψούρες» και είχαν ασφαλή σημεία για το «στάλισμα» των ζώων το μεσημέρι και τη φύλαξή τους τη νύχτα.\nΟμαδική βόσκηση των ζώων. Όλα τα θέματα που αφορούσαν τις κοινόχρηστες εκτάσεις ρυθμίζονταν από τη δημογεροντία στην αρχή και από τους Δήμους και τις Κοινότητες αργότερα. Οι αποφάσεις αυτές λαμβάνονταν στην αρχή του οικονομικού έτους, σύμφωνα με τις ισχύουσες πάντα διατάξεις και όριζαν λεπτομερώς τα εξής:\n- Τις θέσεις και την έκταση των βοσκήσιμων εκτάσεων.\n- Τον τρόπο της χρήσης αυτών και τον αριθμό των μικρών και των μεγάλων ζώων, στα οποία επιτρεπόταν η βόσκηση.\n- Το δικαίωμα χρήσης της βοσκής.\n- Τα σύλληπτρα των συλλαμβανόμενων σε ζημιές ζώων και της διατροφής αυτών.\nΑπό τις αποφάσεις των Δημοτικών και Κοινοτικών Συμβουλίων της πεδινής περιοχής Τρικάλων προκύπτουν τα εξής κοινά σημεία:\n1. Τα ζώα οδηγούνται στη βόσκηση ομαδικά από τους φύλακες ή επιτηρούνται από τους κατόχους τους ή είναι δεμένα. Σε καμιά περίπτωση δεν επιτρέπεται να κυκλοφορούν αδέσποτα.\n2. Η κοινόχρηστη έκταση είναι «άβατο» για όλα τα ζώα και για 30 ως 40 ημέρες, με σκοπό να μεγαλώσει το χόρτο. Η απαγόρευση ισχύει από την πρώτη Μαρτίου ως τη δέκατη πέμπτη Απριλίου ή από την Καθαρή Δευτέρα ως τη Μεγάλη Εβδομάδα.\n3. Ένα τμήμα της κοινόχρηστης έκτασης χαρακτηρίζεται ως «ζευγαρολίβαδο ἐν τῷ ὁποίῳ τμήματι θέλουσι βόσκει ἀποκλειστικῶς τά ζευγνυόμενα ἀροτριώντα, τά ἐργαζόμενα ὡς καί τά γεγηρακότα τοιαῦτα καί οἱ τυχόν θηλάζοντες πῶλοι αὐτῶν ἢ βουβαλόμοσχοι», όπως σχεδόν ομοιόμορφα αναφέρεται στις σχετικές αποφάσεις.\n4. Άλλο τμήμα της έκτασης ορίζεται αποκλειστικά για βόσκηση της αγέλης του χωριού, αποτελούμενης από αγελάδες, μοσχίδες, μοσχάρια, ταύρους, βουβάλια και βουβαλόμοσχους και γενικά λοιπά μεγάλα ζώα που δεν ζεύτηκαν ποτέ-τα φάρσκα- και δεν χρησιμοποιήθηκαν σε εργασία.\n5. Η βόσκηση των μικρών ζώων στο ζευγαρολίβαδο και αγελαδολίβαδο επιτρέπεται από τη γιορτή των Δώδεκα Αποστόλων μέχρι την ημέρα που απαγορεύεται η βόσκηση όλων των ζώων στις εκτάσεις αυτές, περίπου στο τέλος Μαρτίου.\n6. Η βόσκηση των πουλερικών είναι ελεύθερη για όλο τον χρόνο και για όλες τις εκτάσεις και γίνεται με επίβλεψη και ευθύνη του κατόχου τους.\n7. Τμήμα της κοινόχρηστης έκτασης, συνήθως κοντά σε κάθε οικισμό, είναι ελεύθερο για βόσκηση από κάθε ζώο και για όλη τη διάρκεια του έτους.\n8. Οι μόνιμες εγκαταστάσεις, για στάβλισμα των ζώων, επιτρέπονται μόνο σε ορισμένες ζώνες ανάλογα με τις εκτάσεις και τις μετακινήσεις των κοπαδιών.\nΚάθε δημότης δικαιούται να βόσκει ελεύθερα εντός των κοινόχρηστων εκτάσεων τα αροτριώντα ζώα (ζευγάρια), τέσσερα μεγάλα και 25 μικρά ζώα. Για θηλάζοντα μεγάλα ζώα μέχρι δύο ετών και μικρά έξι μηνών δεν καταβάλλεται δικαίωμα βόσκησης. Πέρα από τον αριθμό αυτό, για τα υπόλοιπα ζώα που θα βοσκήσουν, καταβάλλεται δικαίωμα βόσκησης που ορίζεται από το κοινοτικό συμβούλιο, σύμφωνα με τις εκάστοτε διατάξεις του Υπουργείου Γεωργίας. Δημοσιεύεται επίσης κατάλογος των δημοτών με τα ζώα που έχουν για βόσκηση και το ποσό που πρέπει να καταβάλλουν στην Κοινότητα.\nΓια κάθε ζώο που συλλαμβάνεται από τον αγροφύλακα σε απαγορευμένες περιοχές, καταβάλλονται έξοδα σύλληψης και έξοδα φύλαξης και διατροφής (ποδοκόπι), μέχρι να το παραλάβει ο κάτοχος του. Τα σύλληπτρα διαφέρουν για τα μικρά και τα μεγάλα ζώα, όπως διαφέρουν και τα έξοδα φύλαξης και διατροφής. Τα έξοδα όλα πληρώνονται από τον κάτοχο του ζώου, εφόσον ευθύνεται ο ίδιος, ή από τους φύλακες, αν αποδειχθεί ότι ευθύνονται εκείνοι. Τη ζημιά πλήρωνε ο υπεύθυνος σύμφωνα με την εκτίμηση του αγροφύλακα ή των ειδικών εκτιμητών που όριζε η Κοινότητα με απόφασή της. Σε περίπτωση διαφωνιών τη λύση έδωναν πλέον τα δικαστήρια.\nΑναρτήθηκε από Τσιγάρας Δημ. στις 4:10 π.μ.


Record: «Απασχολεί ΑΕΚ και ΠΑΟΚ ο Ριμπέιρο»\n11 January, 2021 - 15:37\nΤη στιγμή όπου εντείνονται οι ενέργειες των ομάδω για ενίσχυση των έμψυχων δυναμικών τους εν μέσω της εμβόλιμης περιόδου του Ιανουαρίου ένα νέο όνομα έρχεται στο προσκήνιο τόσο για την ΑΕΚ, όσο και τον ΠΑΟΚ\n.Η έγκυρη πορτογαλική Record αναφέρει ότι τον τερματοφύλακα της Σπόρτινγκ Λισσαβόνα ςΡενάν Ριμπέιρο, τον εξετάζουν και οι δύο [Δικέφαλοι». Και τουλάχιστον όσον αφορά στην «Ένωση» φαίνεται πως ο Βραζιλιάνος γκολκίπερ έχει απασχολήσει, δίχως να αποτελεί στην παρούσα φάση προτεραιότητα μια μεταγραφή στη θέση αυτή.\nΟ 30χρονος άσος φέτος είναι εκτός πλάνων στη Σπόρτινγκ, μολονότι τις δύο προηγούμενες σεζόν είχε συνολικά 56 εμφανίσεις. Το συμβόλαιό του λήγει το 2023 και τα «λιοντάρια» φαίνεται πως το συζητούν για την παραχώρησή του, ακόμη και με δανεισμό.\nΟ Ρενάν Ριμπέιρο αναδείχθηκε από την Ατλέτικο Μινέιρο, έπαιξε στη Σάο Πάουλο και τον Γενάρη του 2018 τον απέκτησε η Εστορίλ. Από εκεί πήγε το ίδιο καλοκαίρι δανεικός στη Σπόρτινγκ, η οποία αγόρασε τα δικαιώματά του. Το 2019 πρωταγωνίστησε στην κατάκτηση Λιγκ Καπ με τις αποκρούσεις του στη διαδικασία των πέναλτι απέναντι στην Μπράγκα στον ημιτελικό και την Πόρτο στον τελικό, αλλά από το δεύτερο μισό της περασμένης σεζόν έχασε τη θέση του βασικού γκολκίπερ.\n5.03.21 ΠΟΔΟΣΦΑΙΡΟ Υπέγραψε έως το καλοκαίρι του 2022 με τον ΠΑΟΚ ο Βιεϊρίνια\n5.03.21 ΠΟΔΟΣΦΑΙΡΟ Συγχαρητήρια Ολυμπιακού σε Φορτούνη για τις 250 συμμετοχές\n5.03.21 ΠΟΔΟΣΦΑΙΡΟ Χωρίς Σάντσο η Ντόρτμουντ κόντρα στην Μπάγερν\n5.03.21 ΠΟΔΟΣΦΑΙΡΟ Τους καθαρίζει όλους στο τέλος ο Ολυμπιακός!


Φωτιά να πέσει να μας κάψει, αγαπητοί αναγνώστες κι αγαπητές αναγνώστριες, αν απαρνηθούμε ποτέ την αγάπη μας για τον Keanu Reeves. Δε φτάνει που ήταν το απόλυτο είδωλό μας στα 90s με Bill & Ted και Devil’s Advocate και Speed και Matrix, φυσικά. Δε φτάνει που επανήλθε πανηγυρικά στις καρδιές μας ως John Wick. Είναι κι ότι αποδεικνύει με κάθε ευκαιρία είναι είναι γαμώ τα παιδιά, καλοπαρέα, δικός μας άνθρωπος ρε παιδί μου.\nΆλλη μια απόδειξη περί τούτου έφτασε χτες στις οθόνες μας. Ο Keanu Reeves ταξίδευε αεροπορικά από το San Francisco στο Los Angeles, μέχρι που το αεροπλάνο αντιμετώπισε μηχανικό πρόβλημα κι έκανε αναγκαστική προσγείωση στο κοντινό Bakersfield. Όταν, λοιπόν, η αεροπορική ανακοίνωσε ότι οι επιβάτες θα έπρεπε να περιμένουν 3 ώρες για το ξεφόρτωμα των αποσκευών από το αεροπλάνο, ο Keanu πρότεινε να πάρουν ένα βανάκι και να κάνουν οδικώς την, σχετικά σύντομη έτσι κι αλλιώς, διαδρομή.\nΤο αποτέλεσμα ήταν αυτή η εξαιρετική κατάσταση όπου ο Reeves τους διαβάζει στους συνεπιβάτες πληροφορίες για το Bakersfield και τους βάζει μουσική από το κινητό του. Απολαύστε:


ΟΙ ΑΝΤΙΠΑΛΟΙ ΤΟΥ ΠΑΣ ΠΡΕΒΕΖΑ-ΟΜΑΔΕΣ ΜΕ ΒΑΡΙΑ ΦΑΝΕΛΑ - Sports of Preveza\nΟΙ ΑΝΤΙΠΑΛΟΙ ΤΟΥ ΠΑΣ ΠΡΕΒΕΖΑ-ΟΜΑΔΕΣ ΜΕ ΒΑΡΙΑ ΦΑΝΕΛΑ\nΣήμερα διεξήχθη η πρώτη αγωνιστική των μπαράζ ανόδου για τη Γ΄ Εθνική στα οποία συμμετέχει ο ΠΑΣ Πρέβεζα2012(Άγιος Θωμάς).\nΤα απότελέσματα είναι:\nΑστέρας Ιτέας-ΠΑΣ Πρέβεζα 2012 1-2\nΝαυπακτιακός Αστέρας-Σκουφάς Κομποτίου 3-3\nΜε αφορμή τη συμμετοχή της κορυφαίας ομάδας του νομού μας στα μπαράζ ανόδου για\nτη Γ΄ Εθνική, το Sports of Preveza ανέλαβε με μία σχετική αναφορά να παρουσιάσει τις\n4 αυτές ομάδες, ομάδες με βαρια φανέλα.\nΟ σύλλογος ιδρύθηκε το 1963 από την συγχώνευση δύο τοπικών σωματείων του νομού Πρέβεζας, την Α.Ε. Νικόπολης και την Α.Ε. Πρεβέζης, και ήταν από τα ιδρυτικά μέλη της Β΄ Εθνικής κατηγορίας ποδοσφαίρου στην οποία και αγωνίστηκε την περίοδο 1963-64. Τα επόμενα χρόνια αγωνίστηκε στην τρίτη και τέταρτη εθνική κατηγορία.Ανήκει στην Ένωση Ποδοσφαιρικών Σωματείων Πρέβεζας-Λευκάδας της οποίας είναι ιδρυτικό μέλος. Στον ΠΑΣ Πρέβεζα ξεκίνησε την καριέρα του ο Γιάννης Αναστασίου, ο οποίος στη συνέχεια αγωνίστηκε σε ομάδες Α΄ Εθνικής, στο Βέλγιο και την Ολλανδία, ο Λάμπρος Γεωργιάδης (ΑΕΚ), ο Χαράλαμπος Βουκελάτος (Κόρινθος - Α΄ Εθνική), ο Βαγγέλης Φίντζος (Κοζάνη Β΄ Εθνική). Ο ΠΑΣ Πρέβεζα έχει κατακτήσει 11 φορές το Κύπελλο της Ε.Π.Σ. Πρέβεζας-Λευκάδας, ενώ έχει φτάσει και μία φορά στον τελικό του Κυπέλλου Ερασιτεχνών την περίοδο 2002-03 όπου ηττήθηκε από τον Γ.Α.Σ. Βέροια με 2-1.\nΤη σεζόν 2010-11 αγωνίστηκε στο πρωτάθλημα της Δ΄ εθνικής (5ος όμιλος), όμως τα οικονομικά προβλήματα δεν επέτρεψαν στην ομάδα να δηλώσει συμμετοχή στο πρωτάθλημα 2011-12. Τη σεζόν 2012-2013, η ομάδα εμφανίστηκε ξανά με νέο όνομα, ΠΑΣ Πρέβεζα 2012,και αγωνίστηκε στην Α΄ ΕΠΣ Πρέβεζας-Λευκάδας κατακτώντας την 1η θέση πολύ εύκολα μένοντας αήτητη.\nΟ Α.Σ. Αστέρας Ιτέας είναι ποδοσφαιρικός σύλλογος της Ιτέας Φωκίδας, που ιδρύθηκε το 1936. Τα χρώματά του είναι το κυανό, το λευκό και το ερυθρό και σήμα του ένα ακτινωτό άστρο. Πρόγονος του Αστέρα υπήρξε η Ένωσις Ιτέας, που προϋπήρχε από την αρχή της δεκαετίας του '30. Από την ίδρυσή του μέχρι και την περίοδο 1984-85 ο Αστέρας μετείχε στην Ένωση Φθιωτιδοφωκίδας. Μάλιστα στην αρχή δεν διέθετε δικό του γήπεδο και οι αγώνες της ομάδας έως και τις αρχές της δεκαετίας του ΄70 δίνονταν στη γειτονική Κίρρα. Εκτός από μια τριετία που έπαιξε στην Α΄τοπική κατηγορία (1963-1965), το υπόλοιπο διάστημα έως και το 1975 βρισκόταν στις χαμηλότερες κατηγορίες. Εκείνη τη χρονιά κατέκτησε τον τίτλο σε όμιλο της Β΄ Κατηγορίας και πήρε την άνοδο αλλά η μετέπειτα πορεία του ήταν μετριότατη, με εξαίρεση τη σεζόν 1978-79, που κατετάγη 7ος. Το 1980 υποβιβάσθηκε ξανά αλλά επανήλθε άμεσα και έκτοτε δεν έλειψε από την Α΄ Κατηγορία, με αποκορύφωμα τις δυο δεύτερες θέσεις που πήρε το 1984 στον τότε Β΄ Όμιλο και το 1985 στο Νότιο Όμιλο.\nΜετά από τη δημιουργία της Ένωσης Ποδοσφαιρικών Σωματείων Φωκίδας (1984), ο Αστέρας αναδείχθηκε (μαζί με το Φωκικό) σαν μια από τις δύο κορυφαίες ομάδες του Νομού. Η σημαντικότερη επιτυχία της ομάδας καταγράφηκε την αγωνιστική περίοδο 2007-08, όταν κατετάγη δεύτερη στο πρωτάθλημα της Δ΄Εθνικής, έχοντας πρόεδρο τον Αγησίλαο (Άγη) Πασαλιμανιώτη. Ακόμη, μια δεκαετία πριν (1997-98), ο Αστέρας ήταν 6ος στην ίδια κατηγορία, έχοντας αντιμέτωπες στον όμιλο όπου μετείχε τις ομάδες της Ε.Π.Σ. Πειραιώς. Προπονητής του εκείνη τη σεζόν ήταν ο Κώστας Καραμπελούσης, ενώ στον προεδρικό θώκο βρισκόταν ο Νίκος Γιογάκης.\nΜε στόχο το νταμπλ στις τοπικές διοργανώσεις (πρωτάθλημα, κύπελλο) αλλά και την προώθηση νεαρών παικτών από τις Ακαδημίες του, όπου υπεύθυνοι προπονητές είναι ο Γιάννης Λύτρας και ο Ανδρέας Καρανάσος, ξεκίνησε τη σεζόν 2012-2013 η ομάδα του Αστέρα. Ο πρώτος στόχος επιτεύχθηκε, όχι όμως και ο δεύτερος, καθώς ο Αστέρας ηττήθηκε στην παράταση στον Τελικό Κυπέλλου της ΕΠΣ Φωκίδας από τον Ανδρούτσο Γραβιάς, με σκορ 3-1. Οι Ανδρέας Κουρελής και Γιάννης Δελής αναδείχθηκαν πρώτοι σκόρερ του πρωταθλήματος της Α΄ Κατηγορίας, έχοντας σημειώσει από 24 τέρματα έκαστος.\nΟ Αθλητικός Όμιλος Κομποτίου «ΣΚΟΥΦΑΣ», έχει κατακτήσει συνολικά 5 φορές το πρωτάθλημα Α” Ε.Π.Σ. Άρτας στην σύγχρονη ιστορία του (1996-97, 1998-99, 2000-01 και 2006-07, 2012-2013), ενώ άλλη μία έχει τερματίσει πρώτος στην κανονική διάρκεια του πρωταθλήματος (2004-05) και έχει πανηγυρίσει 3 φορές την άνοδο στη Δ” Εθνική Κατηγορία (1996-97 απευθείας, 1998-99 μπαράζ και 2006-07 απευθείας).Επίσης, έχει κατακτήσει συνολικά 7 φορές το Κύπελλο Ε.Π.Σ. Άρτας (1997-98, 1999-00, 2000-01, 2005-06, 2006-07, 2007-08 και 2008-09) και είναι στην πρώτη θέση των κατακτήσεων.\nΤη σεζόν 2012-2013, κατέλαβε την 3η θέση της ΕΠΣ Άρτας και σε αγώνες μπαράζ κατάφερε και κέρδισε άξια τη συμμετοχή του στα μπαράζ για την άνοδο στη Γ΄ Εθνική.\nΟ Ναυπακτιακός Αστέρας είναι ποδοσφαιρικός σύλλογος της Ναυπάκτου που αγωνίζεται στην Α' κατηγορία της Ε.Π.Σ. Αιτωλοακαρνανίας. Ιδρύθηκε το 1966 από τη συγχώνευση των ομάδων Ναυπακτιακού και Αστέρα Ναυπάκτου.Το 2011 συγχωνεύτηκε με την ερασιτεχνική ομάδα Ακαδημία Ναυπάκτου. Χρώματά του είναι το κόκκινο και το μαύρο. Προς τιμή του ευεργέτη της Ναυπάκτου Δημητρίου Παπαχαραλάμπους ονομάστηκε Παπαχαραλάμπειος Αθλητικός Σύλλογος Ναυπακτιακός Αστέρας. Πριν την ίδρυση του Ναυπακτιακού Αστέρα στην Ναύπακτο υπήρχε ο Αστέρας με έτος ίδρυσης το 1958 και ο Ναυπακτιακός που αποτελούσαν τις πιο σημαντικές ομάδες και οι μόνες επίσημες ομάδες της κωμόπολης την εποχή εκείνη.\nΈτσι στην σεζόν 2000 - 01 αγωνίστηκε στη Β΄Εθνική με αφεντικό και πάλι τον Ν.Μπερετάνο σημειώνοντας τη μεγαλύτερη επιτυχία του που διατήρησε όμως μόνο για εκείνη τη χρονιά αφού κάνοντας μια ομολογουμένως καλή πορεία τερμάτισε στην 9η θέση σε σύνολο 16 ομάδων που οδηγούσε αυτόματα στην διαδικασία των μπαράζ υποβιβασμού. Η εξορία της ομάδος ως γηπεδούχο στα Ιωάννινα λόγω έλλειψης πυλώνων φωταγώγησης ήταν και καταδικαστική με αντίπαλο τον πιο αδύναμο και με προβλήματα Παναιγιάλειο. Παραχωρώντας 2-2 στο 1ο αγώνα, χάνοντας 2-0 στο Αίγιο και επικρατώντας με 2-1 στα Ιωάννινα υποβιβάστηκε με τον πιο άδοξο τρόπο. Μοιραίος προπονητής ο Σάκης Τσιώλης στην δεύτερη θητεία του.


Το ελληνικό δράμα ανάμεσα σε ένα μπαρ της Καβάλας και στη Βουλή\nΤΟ ΕΛΛΗΝΙΚΟ ΔΡΑΜΑ ΑΝΑΜΕΣΑ ΣΕ ΕΝΑ ΜΠΑΡ ΤΗΣ ΚΑΒΑΛΑΣ ΚΑΙ ΣΤΗ ΒΟΥΛΗ από Γιώργος Μητράκης article https://www.voria.gr/article/to-elliniko-drama-anamesa-se-ena-mpar-stin-kavala-ke-sti-vouli Υπάρχουν δύο Ελλάδες που βαδίζουν παράλληλα: η μία είναι θορυβώδης και αντιπαραγωγική, η άλλη πιο χαλαρή και χαμογελαστή. 09.05.2019 06:12\nΤΟ ΕΛΛΗΝΙΚΟ ΔΡΑΜΑ ΑΝΑΜΕΣΑ ΣΕ ΕΝΑ ΜΠΑΡ ΤΗΣ ΚΑΒΑΛΑΣ ΚΑΙ ΣΤΗ ΒΟΥΛΗ\n09/05/2019, 06:12 |\nΥπάρχουν δύο Ελλάδες που βαδίζουν παράλληλα: η μία είναι θορυβώδης και αντιπαραγωγική, η άλλη πιο χαλαρή και χαμογελαστή.\nΧθες νωρίς το απόγευμα, δύο δημοσιογράφοι που έφτασαν στην Καβάλα για δουλειά, βρέθηκαν να πίνουν έναν γρήγορο καφέ στο μπαρ ενός παραθαλάσσιου ξενοδοχείου, στη δυτική είσοδο της όμορφης μακεδονικής πόλης. Ήταν και το τοπίο ηλιόλουστο και ο ορίζοντας καθαρός. Στο χώρο εργάζονταν τρεις χαμογελαστοί νέοι άνθρωποι. Ένας νεαρός και δύο κοπέλες. Η σύμφυτη με το δημοσιογραφικό επάγγελμα περιέργεια οδήγησε τους δημοσιογράφους να ενδιαφερθούν για το πώς πάνε οι δουλειές. Η απάντηση εξέπληξε ευχάριστα, κυρίως διότι τα τελευταία χρόνια δεν την ακούμε και πολύ συχνά. «Πολύ καλά». Στην ερώτηση από ποιες χώρες προέρχονται οι επισκέπτες του ξενοδοχείου και της πόλης η απάντηση ήταν ακόμη πιο εντυπωσιακή. «Από την Αμερική, από την Κορέα. Από τη Νορβηγία, από τη Γερμανία, αλλά και τα σαββατοκύριακα από τη Βουλγαρία». Και στη διευκρινιστική απορία για το τί ψάχνουν ανοιξιάτικα όλοι αυτοί στην Καβάλα, η εξήγηση είχε εξαιρετικό ενδιαφέρον. «Κυρίως θρησκευτικός τουρισμός. Τα "βήματα" του Αγίου Παύλου».\nΛίγη ώρα αργότερα οι δύο δημοσιογράφοι περπατώντας στα γραφικά σοκάκια της παλιάς πόλης της Καβάλας συνάντησαν ένα γκρουπ χαμογελαστών τουριστών από την Νοτιοανατολική Ασία. Με την ξεναγό που κρατούσε τη σημαία – σύμβολο του γκρουπ και τα κινητά, σε ρόλο φωτογραφικής μηχανής βιντεοκάμερας μαζί σε πλήρη δράση. Να καταγράφουν φρεσκοβαμμένα φωτεινά κτίρια, πεζοδρόμια, γραφικά μπαλκόνια με στρόγγυλα μεταλλικά τραπεζάκια και καρέκλες σκηνοθέτη, προορισμένα να φιλοξενούν γλυκά πρωινά και χαλαρωτικούς απογευματινούς καφέδες.\nΔυστυχώς για τους συναδέλφους ο χρόνος ήταν περιορισμένος, καθώς έπρεπε να επιστρέψουν στη Θεσσαλονίκη και από εκεί στην Αθήνα με τη βραδινή πτήση. Στη διαδρομή μέσω της Εγνατίας Οδού ο συνοδηγός παρακολουθούσε την επικαιρότητα μέσω του Διαδικτύου στην οθόνη του κινητού, που γέμισε με τη μαυρίλα των κομματικών καβγάδων που γίνονται στη Βουλή και τα κανάλια, των αισθητικών παρεκβάσεων τύπου Πολάκη, των απίθανων ιστοριών του τύπου «έχω και κότερο, πάμε μια βόλτα;» και μιας γκρίζας πολιτικής ατμόσφαιρας, που κινείται ανάμεσα στην συναλλαγή μεταξύ των πολιτικών και στην εξαγορά των πολιτών.\nΗ αντίθεση των δύο εικόνων εκφράζει κατά κάποιο τρόπο τις δύο Ελλάδες που βαδίζουν παράλληλα. Άλλωστε έχουν διαφορετικό χαρακτήρα. Η μία είναι θορυβώδης, δίνει τον τόνο κι έχει βασικά σημεία αναφοράς πρωτίστως την Αθήνα και δευτερευόντως τη Θεσσαλονίκη. Είναι μια αντιπαραγωγική, μουτρωμένη Ελλάδα, που εκφράζεται επιθετικά και έχει απλώσει όλα της τα θέματα στον πάγκο του… χασάπη. Μοναδικός της στόχος η ισχύς και η εξουσία. Δεξιά ή αριστερή, δεν έχει σημασία. Καρέκλα νάναι κι ότι νάναι. Και κουτάλα ενδεχομένως.\nΗ άλλη Ελλάδα της ιστορίας μας είναι πιο χαλαρή και χαμογελαστή. Τη συναντάει κανείς στην περιφέρεια της χώρας. Ας πούμε στο βορειοελλαδικό τόξο, το λιγότερο διαφημισμένο τουριστικά κομμάτι της χώρας. Υποδέχεται επισκέπτες, καλλιεργεί χωράφια, παράγει προϊόντα, φορτώνει κοντέινερς, που φορτώνει στα πλοία και τα στέλνει στα τέσσερα σημεία του ορίζοντα. Κινείται διακριτικά, τα αιτήματά της δεν είναι κραυγαλέα, αλλά ασφαλώς υπάρχουν. Τα σχέδια της πολύ απέχουν από το να χαρακτηριστούν φαραωνικά, αλλά η ίδια χαράσσει πορεία μακρού χρόνου.\nΗ αλήθεια είναι ότι οι δύο αυτές Ελλάδες δεν συναντώνται συχνά. Κι όταν τύχει η μία να βρεθεί κοντά στην άλλη απωθούνται, όπως τα όμοια ηλεκτρικά φορτία. Ή παίζουν κρυφτό! Ασφαλώς όλοι αντιλαμβανόμαστε ποια Ελλάδα δίνει τον τόνο στην ατμόσφαιρα με ορίζοντα ημέρας, εβδομάδας, μήνα το πολύ. Και ποια διεκδικεί ήσυχα και σταθερά ένα μακροπρόθεσμο μέλλον. Ευτυχώς ή δυστυχώς για όλους μας είμαστε υποχρεωμένοι να συμβιώσουμε και με τις δύο. Ανεξαρτήτως σε ποια ο καθένας δίνει την καρδιά του.\nΣτην Ελλάδα σκοτεινιάζει /\nκι ένας δίσεκτος Θεός /\nαπ’ τους ουρανούς κοιτάζει /\nπόσο χάλασε ο καιρός. /\nΜη ρωτάς που ταξιδεύω μη ρωτάς /\nτη δροσιά κι ότι ανασαίνει ν’ αγαπάς.*\n*Στίχος του Μιχάλη Μπουρμπούλη, που μελοποιήθηκε κι έγινε τραγούδι από τον Στάμο Σέμση και ηχογραφήθηκε το 1995. Οι δύο Ελλάδες ήταν ευδιάκριτες και τότε.\nΝΕΚΡΟΣ ΕΝΑΣ 30ΧΡΟΝΟΣ ΣΕ ΤΡΟΧΑΙΟ ΣΤΟΝ ΔΡΟΜΟ ΚΕΡΑΜΩΤΗΣ - ΧΡΥΣΟΥΠΟΛΗΣ\nΚΑΤΟΛΙΣΘΗΣΕΙΣ ΣΤΗΝ ΞΑΝΘΗ ΚΑΙ ΖΗΜΙΕΣ ΣΤΗΝ ΚΑΒΑΛΑ ΑΠΟ ΤΗΝ ΚΑΚΟΚΑΙΡΙΑ\nΣΥΝΕΛΗΦΘΗ 37ΧΡΟΝΟΣ ΣΤΗΝ ΚΑΒΑΛΑ ΓΙΑ 1.168 ΚΙΛΑ ΑΚΑΤΑΛΛΗΛΩΝ ΟΣΤΡΑΚΩΝ\nΚΑΒΑΛΑ: ΔΥΟ ΑΛΛΟΔΑΠΟΙ ΕΠΙΧΕΙΡΗΣΑΝ ΝΑ ΦΥΓΟΥΝ ΠΑΡΑΝΟΜΑ ΓΙΑ ΓΕΡΜΑΝΙΑ\nΚΑΒΑΛΑ: ΣΚΟΤΩΣΕ ΜΕ ΚΑΡΑΜΠΙΝΑ ΤΟΝ ΦΙΛΟ ΤΟΥ ΜΕΤΑ ΑΠΟ ΚΑΒΓΑ


ΣΤΕΜΑ: Μαΐου 2011\nΕσύ είσαι ο πρωθυπουργός της χώρας σου!\nΟ κόσμος σου υπάρχει γιατί τον βλέπεις! Ό,τι βλέπεις, εσύ είσαι! Μέσα στο δικό σου «όνειρο» είναι η Ελλάδα, τα προβλήματά της, οι πολιτικοί της κ.λπ. Εσύ είσαι ο πρωθυπουργός της χώρας σου! Μόνο εσύ, εξάλλου, υπάρχεις! Όλα τα άλλα δεν είναι παρά δικές σου προβολές! Η Ελλάδα θα σωθεί αν εσύ νοιαστείς! Όχι κάνοντας καθιστική διαμαρτυρία, αλλά με ενεργητική αλληλεγγύη προς τον άνθρωπο. Μόνο καθαρές, ανιδιοτελείς καρδιακές κινήσεις προς τον «άλλον» μπορούν να ενεργοποιήσουν το εσωτερικό ντόμινο της αποκατάστασης, την εσωτερική αρμονία της ζωής ΣΟΥ. Μόνο η καθαρή αγάπη, η Λάμψη της θεϊκότητας Σου μπορεί να θεραπεύσει την αόρατη πληγή! Αν αναγνωρίσεις την δική σου ευθύνη, τότε κινείται άμεσα «από κάτω» το ρεύμα της ζωής για την διόρθωση των πραγμάτων. Η Ελλάδα θα σωθεί αν εσύ νοιαστείς για τους άλλους! Αν έχεις καρδιά να χαρίσεις ένα χαμόγελο, ένα κουτί μπισκότα σε έναν παρατημένο σε κάποιο νοσοκομείο, μια γιορτή σε έναν ξεχασμένο φίλο, ένα βλέμμα αληθινό σε έναν απελπισμένο, ένα πιάτο φαγητό σ’ έναν πεινασμένο… Ποιος θα πει: «Θεέ μου, σώσε την Ελλάδα για χάρη μου! Συγχώρεσέ με για τα λάθη μου -πράξεις και παραλείψεις- που οδήγησαν την πατρίδα μου εδώ! Εγώ ευθύνομαι! ΗΜΑΡΤΟΝ!» Δεν πιστεύεις όμως ούτε στον Θεό, ούτε στο ότι σε ακούει, ούτε στο ότι μπορεί να αλλάξει τα πράγματα! Ποια είναι η λύση; Ανορθώσου! Πες: ΕΓΩ ΕΙΜΑΙ ΤΟ ΦΩΣ ΤΟΥ ΚΟΣΜΟΥ ΜΟΥ! Τουλάχιστον μη μεταδίδεις τον ιό της καταστροφολογίας! Γιατί αυτό που θα καταστραφεί είσαι εσύ, ο μόνος που υπάρχει στο σύμπαν σου!\nΜη θαρρείς, αδέρφι, πως εσύ λυπάσαι το παιδί σου περισσότερο από τον Θεό απού το γέννησε!\nΠερίμενες, Ηλία μου, στη στάση, να έρθει το σχολικό με τα παιδιά μου από το νηπιαγωγείο. Ο οδηγός σταμάτησε για λίγο να ξεκουραστεί από την εφιαλτική κυκλοφορία, και εσύ αμέσως έπιασες κουβέντα μαζί του. Οι άνθρωποι εξ άλλου πάντοτε σε ενδιέφεραν απόλυτα! Σαν να χρωστούσες σε όλους, χωρίς εξαίρεση, τον λόγο σου, το γέλιο σου, την αγάπη σου, ό,τι είχες και δεν είχες… Και πάντοτε πρόθυμος να ακούσεις τις ιστορίες τους και να πεις τις δικές σου. Έτσι και με τον κυρ-Νώντα! Μέσα σε λίγα λεπτά με την συνταρακτική σου αμεσότητα κατάφερες να τον «ξεκλειδώσεις». Και σου είπε το ακριβό του μυστικό: είχε χάσει τον γιο του, παλικάρι είκοσι χρονών… Εξανδραποδισμένος από τον πόνο ούτε δάκρυα δεν είχε πια. Απάθεια! Μόνο βουβή απορία: ΓΙΑΤΙ! Δεν χρειάστηκε περισσότερη από μια σου θεοφόρα κουβέντα για να τον βγάλεις από τον λήθαργο της απελπισίας. «Μη θαρρείς, αδέρφι, πως εσύ λυπάσαι το παιδί σου περισσότερο από τον Θεό απού το γέννησε!» Τα μάτια του για μια στιγμή ζωντάνεψαν καθώς σε άκουσε έκπληκτος! Σαν να τον έσπρωξες σε έναν άλλο κόσμο -άλλο μήκος κύματος, άλλη κατάσταση πραγμάτων- αναπάντεχα γλυκό, οικείο, χωρίς πόνο, ανενδοίαστα ασφαλή! Σε αγκάλιασε βουρκωμένος και σε φίλησε. Στην συγκλονιστική σου βεβαιότητα η ψυχή του βρήκε, έστω και για λίγο, ανάπαυση!\nΑναρτήθηκε από ΑΣΤΡΟ στις 6:05 μ.μ. Δεν υπάρχουν σχόλια:\nΚαλλιά κλεμμένος παρά κλέφτης\nΕίχες μόλις πληρωθεί από το αφεντικό σου στο κότερο και πήγαινες όλος χαρά στον Πειραιά να αγοράσεις «δίχτυα και άλλα πράγματα τση ψαρικής» για τα παιδιά σου στο Χαμιντιέ της Συρίας. Και μέσα στο λεωφορείο σε έκλεψαν! Είχες πλέον φτάσει στο λιμάνι όταν κατάλαβες ότι σου είχαν πάρει το πορτοφόλι! «Καλλιά κλεμμένος παρά κλέφτης!» ήταν το συγκλονιστικό σου σχόλιο μετά το πρώτο σοκ! «Ο Θεός μ’ αγαπά, Μαρία μου, και δεν τόνε πήρα χαμπάρι, γιατί αλλιώς θα τον είχα κατασκοτωμένο!» Ποια άθλια ψυχή είδε το πρόσωπό σου, Ηλία μου, το συνταρακτικά σκαμμένο από τον μόχθο, και μπόρεσε να σε κλέψει;\nΑναρτήθηκε από ΑΣΤΡΟ στις 4:07 μ.μ. Δεν υπάρχουν σχόλια:\nΠού είναι οι εθνικοί ευεργέτες;\nΣτις δύσκολες στιγμές που περνάει η Ελλάδα, με το φάσμα ενόψει της εθνικής ταπείνωσης μέσω της οικονομικής της εξαθλίωσης, διερωτώμαι πού πήγαν οι εθνικοί ευεργέτες, οι πατριώτες άνθρωποι του πλούτου (καθώς και οι ανά τον κόσμο ομογενείς κ.λπ.) να μπουν μπροστά και να βοηθήσουν την πατρίδα τους! Ήδη από την αρχή, πριν το χρέος διογκωθεί, η απουσία τους ήταν τραγικά ηχηρή! Ευτυχώς ποτέ δεν είναι αργά! Ας τους φωτίσει ο Θεός να συναχθούν και να δράσουν από κοινού υπέρ της πατρίδας τους! Τι ηθικό και πνευματικό κεφάλαιο θα έχουν, εξάλλου, να κληροδοτήσουν στα παιδιά τους για το οποίο να είναι περήφανοι;\nΑναρτήθηκε από ΑΣΤΡΟ στις 2:52 μ.μ. Δεν υπάρχουν σχόλια:\nΗ επανάσταση του φυσικού ή ο καθρέφτης Σου\nΑνελέητος ο καθρέφτης του Αθώου! Εκεί βλέπεις κάθε στιγμή το αληθινό σου πρόσωπο! Δεν έχεις τότε πού να κρυφτείς! Ανελέητο το φως, σου επιστρέφει την εικόνα σου! Βολεμένος ο καθένας στα δίκια του, στις αξιολογήσεις του νου του, στον κόσμο του όπως τον έχει διαμορφώσει, δεν θέλει να δει την αλήθεια του χωρίς κανένα προσωπείο, κανένα φτιασίδι! Θεωρίες, δεοντολογίες, «πρέπει», μεγαλόσχημες ιδέες, διακηρύξεις και πιστεύω που όμως δεν συγκρικώνονται στην απλότητα ζωής φυσικής, φυσιολογικής που να αντέχει το βλέμμα του αγγέλου! Γι’ αυτό οι άνθρωποι προτιμούν το ημίφως! Αποφεύγουν το φως! Το φως σου δείχνει τα όρια σου! Και οι αντιστάσεις του νου είναι ακόμα πολύ μεγάλες για να γίνεις αυτό που είσαι: καλάμι στην θεϊκή πνοή για να ακουστεί το θεϊκό τραγούδι μιας άγνωστης ιλαρότητας Φωτός!\nΑναρτήθηκε από ΑΣΤΡΟ στις 2:38 μ.μ. Δεν υπάρχουν σχόλια:\nΦοβάσαι αυτό που υποσυνείδητα θέλεις να συμβεί!\nΤόσο παράξενο, τόσο ανεξιχνίαστο για τις συμβατικές οπτικές πλάσμα ο άνθρωπος! Κατά βάθος δεν αντέχει την ενοχή του από τις πράξεις και τις παραλείψεις του, την δική του ήττα. Και ζητά εξιλέωση! Όλη η κινδυνολογία και η καταστροφολογία που κατά κόρον αναπαράγεται καθημερινά γύρω μας, δείχνει το βάθος του φόβου, που δεν είναι παρά έρωτας θανάτου! Όταν υποχωρεί μέσα στον άνθρωπο η ζωή, ανεβαίνει ο θάνατος! Το είπε εναργέστατα ο Ποιητής: «Όταν η συμφορά συμφέρει, λογάριαζέ την για πόρνη!» Κανένα εξάλλου συνειδητό ον δεν ανοίγει με την σκέψη του αρνητικά σύμπαντα εκδοχών! Ευτυχώς τα ενσαρκωμένα στην γη ουράνια όντα βλέπουν και βεβαιώνουν μόνο το φως! Και ευτυχώς ο δικός τους κόσμος είναι ισχυρότερος από των ανθρώπων! Όσο είναι στην γη, είναι η ασφάλεια των ανθρώπων… Τόσα χρόνια οι απεσταλμένοι κάνουν αυτό από το οποίο η ανθρωπότητα θα πάρει χάρη! Το έργο υπέρ του ανθρώπου το κάναμε και εσωτερικά και εξωτερικά! Όταν οι άλλοι «ευημερούσαν», ο άγγελος του Θεού τάιζε στους δρόμους τους φτωχούς! Το ίδιο συνεχίζει και τώρα! Μας είχε προειδοποιήσει χρόνια τώρα πως τα αμπάρια του κόσμου μπάζουν νερά, την ίδια στιγμή που στο κατάστρωμα τρώνε, πίνουν και χορεύουν! Είναι η στιγμή να καταθέσουμε την βεβαιότητα του φωτός! Την βεβαιότητα της αγάπης που έξω βάλει τον φόβο! Διαφορετικά ο άνθρωπος θα πνιγεί από τα ορμητικά νερά του ίδιου του υποσυνείδητου του πριν καν οι «εχθροί» του επιτεθούν! Όπου δεν υπάρχει φόβος, υπάρχει φως! Και το φως θα καθαρίσει τα πάντα!\n«Εύρον πρασίνην πέτρα ωραιοτάτη! Ελθέ αμέσως!»\nΠαραλήπτης του τηλεγραφήματος στο περίφημο μυθιστόρημα του Καζαντζάκη -μετά «την πιο όμορφη καταστροφή»- ήταν ο φίλος του Ζορμπά, ο «χαρτοπόντικας» διανοούμενος, ο γοητευμένος μαζί του -γοητευμένος με την εκρηκτική του αμεσότητα να ζει- αλλά όχι τόσο όμως όσο να τα αφήσει όλα και να πάει να τον βρει! Διότι ήταν πλούσιος λίαν κι αυτός (σε απόψεις και αξιολογήσεις του νου), όπως και εκείνος δυο χιλιάδες πριν στην Παλαιστίνη που του ζήτησε κάτι ανάλογο ο Χριστός… Και τι θα γίνει δηλαδή αν τα παρατήσεις όλα για μια ωραιότατη πράσινη πέτρα; Αυτό είναι ένα μυστικό που θα παραμένει για σένα πάντοτε αναπάντητο αν δεν κάνεις την γενναία, παράλογη πράξη! Την μόνη που σε εισάγει στην επικράτεια των θαυμάτων!\nΓιορτή η απάντηση στην αποϊεροποίηση της Αθήνας!\nΜια πόλη που δεν υπερασπίζεται την ψυχή της φαίνεται η Αθήνα! Δεν φτάνει που με κάθε τρόπο μας απειλούν και μας πολεμούν τα διεθνή ερπετά για να επιτύχουν την καταρράκωσή μας και να γονατίσουν την Ελλάδα, έρχονται και τα εγχώρια φίδια να συνεισφέρουν στην σύληση της ιερής πόλης! Η Ακρόπολη «μαδημένη» από τους φωστήρες αρχαιολόγους της, «κατακαθισμένη», θαρρείς, από τις παρεμβάσεις υλικές και αιθερικές, εκπέμπει σήμα κινδύνου στην απάθεια και την αναισθησία των κατοίκων της Αθήνας!\nΗ Αθήνα του Ξένιου Δία πνιγμένη στα σκουπίδια, με τα πεζοδρόμια της σπασμένα, τα κτίρια βρώμικα και γκρίζα, «φιλοξενεί» χαμαί πλέον στους δρόμους της ζητιάνους, άστεγους, και κάθε λογής απελπισμένους, κάθε φορά πιο τραυματισμένη από τις μαζικές «κινητοποιήσεις» έτσι που τα όποια δίκια να χάνονται στο μίσος, την καταστροφικότητα και την διαίρεση…\nH αγαπημένη πόλη μας ζητά επειγόντως την κατάθεση της ψυχής μας! Πού είναι η Λάμψη του 2004; Πού είναι οι εθελοντές που την σφράγισαν με την χαρά και τον ενθουσιασμό της ψυχής τους; Να βγούμε στους δρόμους! Όχι με κραυγές μίσους, αλλά για να τραγουδήσουμε, να χορέψουμε, να αγκαλιαστούμε, να προσευχηθούμε, να συναντηθούμε! Κάθε μέρα γιορτή, ας είναι το σύνθημα για την Αθήνα, την μητρόπολη του κόσμου! Οι άγγελοι είναι μαζί μας! Φως! Θα την υπερασπιστούμε με φως, πολιτισμό και αγάπη!\nΠίσω από το τζάμι!\nΤόσοι άνθρωποι κορέκτ, πειθαρχημένοι, λογικοί, ταλαντούχοι, με επιτυχημένες καριέρες και φαίνεσθαι, παραμένουν εντούτοις πίσω από το τζάμι, απλοί θεατές της ζώσας ζωής. Θεατές, μαζί με τους άλλους, τους ατάλαντους, τους «κακούς» κ.λπ. Πίσω από το τζάμι δίνουν την παράστασή τους συντηρώντας μια αυθαίρετη εικόνα του εαυτού τους και του κόσμου, υποκαθιστώντας έτσι το μέγα ζητούμενο: την αληθινή ζωή, τα αληθινά συναισθήματα, την κβαντική ελευθερία του όντος! Παρόλα αυτά το σήμα από απέναντι εκπέμπεται αδιάλειπτα! Όσο κι αν κλείνει ο άνθρωπος τα αυτιά του, όσο κι αν προκαλεί μέσω βραχυκυκλώματος εξάρσεις για να παραμένει ζωντανός, το σήμα της ζώσας ζωής τον καταδιώκει έως τέλους. Ο άνθρωπος ζητά να έχει τον έλεγχο, ακόμα και στις μεγάλες του στιγμές! Έτσι, παρότι πλησιάζει, το τζάμι δεν σπάει… Αυτό που σε χωρίζει από την ζώσα ζωή σπάει μόνον όταν δεχτείς να αφεθείς στην αγκαλιά της Ζωής χωρίς πρόθεση, με πλήρη ανιδιοτέλεια, αθώα. Να δεχτείς να βουτήξεις στο άγνωστο, στο μη φαίνον μέρος της Ψυχής, ήσυχος και βέβαιος πως ο θεός-Εαυτός σου θα σε πιάσει! Τότε από θεατής γίνεσαι θεός!\nΈνας ακόμα επεισοδιακός αποχαιρετισμός\nΤο φορτηγάκι σου, Ηλία μου, σταματά μετά το πέρας ενός ακόμη ταξιδιού στην Συρία, έξω από το αεροδρόμιο της Δαμασκού. Η νύχτα μαγική. Ο ουρανός γεμάτος αστέρια που θαρρείς πως θα τ’ αγγίξεις αν απλώσεις το χέρι σου… Στρώνουμε στο γκαζόν κουβέρτες και μουσαμάδες… Εν ριπή οφθαλμού το τραπέζι είναι έτοιμο με χίλια δυο φαγητά! Αφού φάγαμε σαν άρχοντες, με γέλια και τραγούδια αποκοιμηθήκαμε γεμάτοι από χαρά και αγάπη… Κάποια στιγμή ξημερώματα εντελώς τυχαία ξυπνώ! Είναι ελάχιστα λεπτά πριν την αναχώρηση της πτήσης μου για Αθήνα! Σε ξυπνώ με φωνές! Τρέχουμε σαν τρελοί! Αδύνατον να σου αντισταθούν οι υπάλληλοι του αεροδρομίου! Το αεροπλάνο με περιμένει! Με ένα δακρύβρεχτο, παρατεταμένο εναγκαλισμό, παρουσία όλης της κουστωδίας της οικογένειάς σου, φτάσαμε στο happy end ενός ακόμα αξέχαστου ταξιδιού που μας είχε ο Θεός γραφτό, Ηλία μου. Σ’ ευχαριστώ! Για την άδολη χαρά! Σ’ ευχαριστώ!\nΑναρτήθηκε από ΑΣΤΡΟ στις 4:25 μ.μ. Δεν υπάρχουν σχόλια:\nΤο μόνο της ζωής της ταξίδι\n1994, στο Χαμιντιέ της Συρίας με τον Ηλία μου. Η γυναίκα του η Ζεχρά αποφασίζει να έρθει μαζί μας με το φορτηγάκι (γεμάτο παιδιά και εγγόνια τους) στην Δαμασκό! Είναι η πρώτη φορά στη ζωή της που βγαίνει από το χωριό! Κάθεται μαγεμένη στην καρότσα και κοιτάζει τις απέραντες εκτάσεις… «Ήντα’ ναι, Μαρία μου, τα κάλλη του κόσμου!» Τα αθώα της μάτια κοιτάζουν ήρεμα τα τοπία να εναλλάσσονται -χωρίς κάτι να ζητά, χωρίς παράπονο για την περιορισμένη στο χωριό ζωή της- έτσι φυσικά, απλά… «Με την αφορμάδα σου, Μαρία μου, μου ήτανε κι εμένα γραφτό να δω τση κόσμους!» Μια μέρα στη Δαμασκό, την πόλη-θρύλο για εκείνην, έζησε τον παράδεισο! Μακάριοι οι καθαροί τη καρδία ότι αυτοί τον Θεόν όψονται… «Μαρία μου, όποιος δεν φχαριστιέται με το λίγο ούτε με το πολύ θα φχαριστηθεί» είπες Ηλία μου…\nΚεμπάπ στο μαγκάλι σου την Μεγάλη Παρασκευή!\nΜεγάλη Παρασκευή να ψήνεις κεμπάπ στο μαγκάλι σου μπροστά στο κότερο του αφεντικού σου, Ηλία μου! Και να περνούν οι κυρίες κοιτάζοντάς σε επιτιμητικά: «Δεν ντρέπεσαι, Μεγάλη Παρασκευή, να ψήνεις κρέας;» Η απάντησή σου: «Εμάς το μπιστικό μας είναι να ταΐζουμε και να ποτίζουμε τον κόσμο! Αυτή είναι η δική μας πίστη! Δε σε βρωμίζουνε αυτά απού τρως, αλλά αυτά απού λες και κάνεις! Ο Χριστός μια χάρη είναι, ένα φως αγριοπαράξενο! Αγάπη και συχώρεμα! Εμάς τον Χριστό μας δεν τόνε σταύρωσε κανείς, μόνο οι βρωμισμένοι εσταυρώσανε την ιδέα ντος!»\nΈτσι σου έλεγε ο Θεός σου, Ηλία μου, ο Χάτεμ Τάι, ο Μέγας Χουβαρντάς! «Χάριζε να σου χαρίζει ο Θεός!» Απέραντη γενναιοδωρία χρειάζεται η ζωή! «Ό,τι δίνεις, τση ψυχής σου το δίνεις!» Αυτή την κίνηση την πέρα από όρια και μέτρα αποζητά η ψυχή να λυτρωθεί! Την μαγική κίνηση της υπέρβασης, δηλαδή της αγάπης! «Για το χατίρι των μερακλήδων τση αγάπης στέκει ο κόσμος! Γι’ αυτούς που λένε το μεγάλο χαλάλι! Συχώρεμα και αγάπη δίχως σύνορο είναι η δική μας πίστη!»\nΧριστέ μου, κάνε απόψε ένα χατίρι κι οι τελευταίοι νά’ ρθουν πιο μπροστά…\nΑναρτήθηκε από ΑΣΤΡΟ στις 1:34 μ.μ. Δεν υπάρχουν σχόλια:\nΕμείς οι Νικητάδες! Ηλίας Μουντιράκης, ο τελευταίος κρητικός θεός!\nΕσύ, Ηλία μου αγαπημένε, αναλήφθηκες! Κι εγώ έμεινα να κρατώ την μηλωτή της ζωής σου: την συνταρακτική μαρτυρία μιας ζωντανής ψυχής που εδώ στην γη ή κλειστά ή ανοιχτά είχε τα μάτια ήταν το ίδιο πράγμα… «Όπου πατώ πατεί ο Θεός!» μου είπες εκείνο το αξέχαστο δειλινό καθώς περπατούσες πλάι μου έξω από το μεγάλο τζαμί της Δαμασκού… Γύρισα και σε κοίταξα. Μια βιβλική μορφή… Συγκινημένος συνέχισες να μονολογείς: «Ποτές μου δεν εζήτηξα πράμα του Θεού μου και να μη μου το δώσει ίσαμε να βασιλέψει ο ήλιος!» Καταιγισμός από μνήμες αιώνων, αταξινόμητες, διέτρεξαν την ψυχή μου με την συγκίνηση να νιώθω πως θα τρυπήσει το σώμα μου να ξεχυθεί έξω… «Μαρία μου, εμείς είμαστε, να το κατέχεις, από τση νικητάδες!» Ηλία μου, Ηλία μου… Σίγουρα ήσουν από τους νικητάδες! Καταλύτης αλήθειας για όσους σε γνώρισαν. Μια εμπειρία συνταρακτικής αμεσότητας με τα βαθύτερα κοιτάσματα της ανθρώπινης ψυχής, ισχυρή επαναφορά σε ένα παντοδύναμο παρόν που εμπεριέχει όλο το αόρατο του ανάλογο, όχι μεταφυσικά μα φυσικά. Αυτός εξάλλου είναι ο ελληνικός τρόπος. Μέσα σε τόσο φως μόνο φυσική μπορεί να είναι η αλήθεια για τους Έλληνες. Και εσύ ήσουν, είσαι, αφού ψυχές σαν την δική σου δεν γνωρίζουν θάνατο, ωραίος ως Έλλην… Αληθινός ως τα κόκκαλα.\n«Μαγάρι κάθε ψυχή να είναι το όνομά τση!» μου είχες πει κάποτε. Εσύ σίγουρα ήσουν Ηλίας. Και στο τέλος, καθώς αναστήθηκες, Χριστός. Χρίστος-Ηλίας ήταν εξάλλου τα ονόματα που διάλεξες όταν ζήτησες να σε βαφτίσω. «Αν δεν ήμουν χριστιανός, δεν θα γινόμουν χριστιανός! Το αίμα μου είναι χριστιανό…» έλεγες. «Εγώ από την μέρα απού γεννήθηκα, κρατώ τα σχοινιά του προφήτη Ηλία και των δώδεκα ακριμάτιστων… Δώδεκα οι ακριμάτιστοι κι οι δώδεκα ένα μπόι… Και Αυτού απού τόνε λέω Ένα: Αυτός είναι, Μαρία μου, ο Χριστός, το πιο όμορφο πλάσμα… Περπατούσε και δεν είχε σκιά… Ένας δικέφαλος αετός τον ακολουθούσε και με την μια του φτερούγα του έκανε ασκιανό και με την άλλη αγέρα!»\nΗλίας Μουντιράκης κρητικός από το Χαμιντιέ της Συρίας. 1986, 21 Σεπτεμβρίου, στο καφενείο του Χαμιντιέ στην είσοδο του χωριού, εξουθενωμένη από την ζέστη και την κούραση του ταξιδιού, πίνω το τσάι μου κοιτώντας απογοητευμένη το ασήμαντο ψαροχώρι της Συρίας. Αυτό είναι λοιπόν το χωριό των κρητικών της Συρίας που διάλεξα να επισκεφτώ στον μήνα του μέλιτος; Η σκόνη από τον χωματόδρομο και η τριτοκοσμική όψη των τσιμεντέντιων σπιτιών με γέμισε απελπισία. Η φωνή του καφετζή με βαριά κρητική προφορά με ενημερώνει πως σύντομα θά’ ρθει ο Μωχάμεντ, αυτός που φιλοξενεί όλους τους Έλληνες στο σπίτι του για να μας τακτοποιήσει. Δεν περνάνε πέντε λεπτά και σε βλέπω να έρχεσαι με ένα απερίγραπτο σαράβαλο, ένα τρίκυκλο ζωγραφισμένο ολόκληρο χιουμοριστικά και με την επιγραφή Ο ΧΑΡΟΣ! Η καρότσα του ήταν γεμάτη ψάρια. Σταματάς σκασμένος στα γέλια μπροστά μας φωνάζοντας: «Ψάρια, φρέσκα ψάρια! Το πράμα μου είναι καλό, κιανένα δεν παρακαλώ!» Γυρίζω και σε κοιτάζω: ένα πρόσωπο σκαμμένο από τον μόχθο του μεροκάματου, δυο πανέξυπνα μάτια με επίγνωση αρχαία αλλά και απέραντα παιγνιδιάρικα. «Καλώς εκοπιάσατε! Χίλια καλωσορίσατε, χίλια και δυο χιλιάδες, ο κάμπος με τα λούλουδα και με τση πρασινάδες!» Κατεβαίνεις, στέκεσαι και με κοιτάζεις διαπεραστικά. Σε κοιτώ κι εγώ ξαφνιασμένη. Και με παίρνεις στην αγκαλιά σου. Με αγκαλιάζεις σφιχτά… Ξαφνικά βάζουμε κι οι δυο τα κλάματα σαν μωρά παιδιά… Να μη ξεκολλάει ο ένας από την αγκαλιά του άλλου. Σαν να σε ήξερα χρόνια… Σαν να σε ήξερα από πάντα… Σαν να ερχόσουν από το βάθος μιας ιστορίας που επιτέλους άρχιζε να γίνεται συγκεκριμένη, για να την γνωρίσω... Πιο σωστά, να την θυμηθώ… Μα ποιος είσαι, Ηλία; Και από πού; Σαν να αγκάλιασα μεμιάς όλη την λατρευτή μου Κρήτη, όλο τον άνθρωπο, όπως ηρωικά τον τραγούδησε ο μπάρμπα Νίκος ο Καζαντζάκης. Σαν επιτομή του Ανθρώπου, ανακεφαλαίωση μιας πανάρχαιης ιστορίας μου φάνηκε η αίσθηση της παρουσίας σου. Στα χρόνια που ακολούθησαν, γνώρισα την παράξενη αγιότητα σου, μιαν αγιότητα θεϊκής τρέλας σίγουρα πέρα από κάθε γνωστό μέτρο. Πατρίδα εξαρχής η αγκαλιά σου… Αναπαύτηκα μέσα της για μια αιωνιότητα που ήταν μόνο λίγα λεπτά … «Και πώς σε λένε;» -«Μαρία!» -«Άκου, Μαρία μου, να το κατέχεις πως εκείνος απού μας ήσμιξε είναι ο Χριστός… Φως έπεσε πάνω σε φως!» Κι εκεί όρθιοι στη μέση του δρόμου άρχισες να μου μιλάς για τον Χριστό με μια ποίηση αυθεντική, χειρονομώντας παθιασμένα… Έμεινα έκθαμβη να σε κοιτάζω… «Αυτός είναι, Μαρία ούλοι! Αυτός είναι ο φίλος μας, το αδέρφι μας, αυτός είναι ο Ένας, αυτός είναι οι Τρεις, αυτός είναι οι Δώδεκα! Ένα φως από τση εφτά πατωσιές του ουρανού ως τση εφτά πατωσιές τση γης… Ο Χριστός ήρθε για τση απελπισμένους, τση αδικημένους, τση φτωχούς, τση πικραμένους, τση αδικομπλεγμένους, τση μερακλήδες…» Άνοιξε το κεφάλι μου! Τα λόγια του με χτύπησαν κατάστηθα… Είδα τον Χριστό, έναν άλλο Χριστό, γνώριμο, οικείο… Τον δικό μας Χριστό… Σαν να έσκισε κάθε ψευδή θρησκευτική επικάλυψη και να ζωντάνεψε μπρος στα μάτια μου τον αληθινό Χριστό, τον γιο του ανθρώπου που καθόλου δεν ήταν λιγότερο γιος του Θεού: αντιθέτως, λυτρωτής του πολύπαθου ανθρώπου! Ο αγαπημένος! Σαν σε όνειρο μας πήρε στον σπίτι του, ένα δρόμο πιο κάτω από το καφενείο. Ίσαμε να ετοιμάσουν το τραπέζι, εγώ ανέβηκα στο δωμάτιο που εν ριπή οφθαλμού ετοιμάστηκε για μας… Ο τόπος δεν με χώραγε. Η καρδιά μου ακόμα χτυπούσε δυνατά… Βγήκα για να περπατήσω λίγο… Ο δρόμος του σπιτιού οδηγούσε στην θάλασσα. Έτσι όπως ήμουν, με τα ρούχα, μπήκα στο νερό συνειδητοποιώντας πως είμαι μέσα στην αγαπημένη θάλασσα της μεσογείου, καθώς αναζήτησα με το βλέμμα μου την Ελλάδα εκεί στο βάθος… στο τέλος του ορίζοντα… Μόνο η θάλασσα θα μπορούσε να με χωρέσει: ενστικτώδης αρχετυπική καταφυγή! Γύρισα στο δωμάτιο και μόλις που πρόλαβα να αλλάξω ρούχα. Ξάπλωσα στα πεντακάθαρα σεντόνια και μεμιάς αποκοιμήθηκα. Ένα βαθύ, χωρίς όνειρα, ατέλειωτο φωτεινό ύπνο… Το πρωί το φως του ήλιου μου επέστρεψε βίαια την χτεσινή νύχτα. Είναι δυνατόν να κοιμήθηκα; Να μην πήγα στο τραπέζι που έστρωσε προς τιμή μας με την παροιμιώδη της φιλοξενία η οικογένεια του «Μωχάμεντ»; Μα σήμερα κιόλας πρέπει να αφήσουμε το Χαμιντιέ για την Δαμασκό με ένα σύντομο πέρασμα από την Παλμύρα! Είναι δυνατόν! Να έχασα μια βραδιά μαζί σου έτσι ανόητα, έτσι άδοξα; Η συγκίνηση με είχε νικήσει! Και μια υποσυνείδητη άμυνα. Δεν άντεχα τόση αμεσότητα, τόση εγγύτητα… Ντύθηκα γρήγορα και κατέβηκα στην αυλή όπου ήταν συγκεντρωμένη όλη σου η οικογένεια: η γυναίκα σου η Ζεχρά (Βιόλα) τα εννέα σου παιδιά, και τα ουκ έστιν αριθμός εγγόνια! Εσύ μες στο τσακίρ κέφι με περίμενες με βασιλικό στ’ αυτί… Ένα τεράστιο τσουκάλι με αχνιστό γάλα στη μέση. Ζεστές πίτες και άσπρο τυρί το πρωινό. Η πρώτη μας φωτογραφία είναι από εκείνο το αξέχαστο πρωινό. Εσύ χαρούμενος αλλά ήσυχος, άκουσες στωικά πως θα φεύγαμε την ίδια μέρα. «Ό,τι θέλει ο Θεός, Μαρία μου, γίνεται! Άνε μας είναι γραφτό, θα ξανασμίξουμε! Είτε σ’ αυτή την ζωή είτε στην άλλη!» Οι ώρες μέχρι το απομεσήμερο κύλησαν πολύ γρήγορα μέσα στην ίδια συγκίνηση, σε μια πνιγμένη ανυπομονησία να μάθω όσα πιο πολλά μπορώ για σένα… Μας συνόδεψες ως το λεωφορείο. Την στιγμή που αγκαλιαστήκαμε κολλήσαμε ο ένας στην αγκαλιά του άλλου σαν νεογέννητα στην αγκαλιά της μάνας τους… Και μείναμε εκεί να κλαίμε σπαραχτικά με το λεωφορείο να μας κοιτάει εμβρόντητο και να μην ξεκινάει… Μάρθα Βούρτση και Νίκος Ξανθόπουλος, σκέφτηκα, κάνοντας πίσω, για να ξαναβρεθώ στην αγκαλιά σου δριμύτερη… Υπομονετικά μας περίμεναν ούτε κι εγώ ξέρω για πόσην ώρα… Κάποια στιγμή το λεωφορείο ξεκίνησε. Πρώτη φορά οι λέξεις μου φάνηκαν τόσο ανεπαρκείς… Όλο μας το μήνυμα το ανταλλάξαμε χωρίς λέξεις, με τα μάτια, με την αίσθηση… Η έρημος για την Παλμύρα κι ύστερα ο δρόμος της επιστροφής με έφερε μπροστά σε άβολα ερωτηματικά για την ζωή μου, το πού βρίσκομαι και το πού πάω…\nΔεν πρόλαβα να γυρίσω στην Ελλάδα και ακούω την φωνή σου στο τηλέφωνο: «Μαρία μου, εκόπιασα!» Ήσουν στην Αθήνα! Για να φύγεις μετά από δεκατρία χρόνια! Δεκατρία ολόκληρα χρόνια μαζί που κύλησαν σαν ένα ποτήρι γλυκό κρασί…\nΆγγελοι, οι φίλοι των ανθρώπων!\nΈστω και για λίγο στην αύρα ενός αγγελικού όντος ο άνθρωπος αναπαύεται, νιώθει ασφαλής, νιώθει ότι δεν απειλείται! Η ζεστή ενεργειακή εκπομπή που του απευθύνει, αφυπνίζει το καλό μέσα του! Τόσο ανίσχυρος μέσα στην πλάνη του που είναι ο άνθρωπος! Τόσο ανίσχυρος! Στην πλάνη του διαχωρισμού, της χωριστικότητας: στο Matrix! Ακόμα και η κακία του δεν είναι παρά ακραίος φόβος! Μόνο συμπόνια και βοήθεια απευθύνουν οι άγγελοι στους ανθρώπους! Και την ελευθερία που αποπνέει η Πατρίδα τους!\nΑναρτήθηκε από ΑΣΤΡΟ στις 11:25 μ.μ. Δεν υπάρχουν σχόλια:\nΟι αυτονόητες αλήθειες\nΠόλεμοι «ανθρωπιστικοί» από την, κατά τα άλλα, χριστιανική δύση! Εξαγωγή «δημοκρατίας» δια της βίας από την Αμερική των ελάχιστων ψηφιζόντων, την Αμερική των φυλακισμένων (μετά βασανιστηρίων) χωρίς δίκη, την Αμερική των εν ψυχρώ ανά τον κόσμο εκτελέσεων, την Αμερική της θανατικής ποινής, την Αμερική των εκατομμυρίων πεινασμένων και αστέγων! Ένοχες οι πόρνες αλλά αθώοι οι πορνευόμενοι μαζί τους; Ένοχοι οι δωροδοκούμενοι αλλά αθώοι οι διαφθορείς τους; Είναι ο homo sapiens αυτός που καταστρέφει την γη, τον αέρα, τα νερά του πλανήτη; Αυτός που βρωμίζει το διάστημα με τα απόβλητά του; Κυνική επιβολή μέσω της οικονομικής και στρατιωτικής ισχύος, εκμετάλλευση και την ίδια ώρα εκμαυλισμός του ανθρώπου μέσω της κατανάλωσης, και το χειρότερο, χειραγώγηση της σκέψης μέσα από την παγκοσμιοποιημένη κουλτούρα της ευτέλειας, αλλά και αόρατος βομβαρδισμός με κάθε λογής αρνητική ενέργεια: ιδού ο πολιτισμός των ερπετών! Το τέλος τους εγγύς. Ο άγιος αρχάγγελος υψώνει την Ρομφαία! Ό,τι δεν είναι συμβατό με το φως θα διαπυρωθεί!\nΑναρτήθηκε από ΑΣΤΡΟ στις 10:56 μ.μ. Δεν υπάρχουν σχόλια:\nΤο ψευδοδίλλημα ανάμεσα στο πρέπει και το θέλω\nΠοιος έπεισε τον άνθρωπο πως ο Θεός είναι στο πρέπει αλλά όχι στο θέλω του; Τι πρέπει είναι αυτό χωρίς το θέλω; Και τι θέλω χωρίς το πρέπει; Ποιος τα χώρισε αυτά τα δυο; Ποιος έστησε τον Θεό απέναντι από τον άνθρωπο; Αυτό εξάλλου είναι και η πτώση και η κατάρα του ο δυϊσμού, το παράγωγό της! Στο πρέπει προσφεύγει ο άνθρωπος από τον φόβο της τιμωρίας! Αλλά ποια τιμωρία υπάρχει μεγαλύτερη από το να μη ζεις το θέλω σου! Η μόνη τιμωρία που επιβάλει ο άνθρωπος στον εαυτό του: να είναι κάτι λιγότερο από αυτό που του είναι χαρισμένο από την ζωή να είναι!\nΟ αρχάγγελος Μιχαήλ είναι για εκείνους που θέλουν αλλά δεν μπορούν! Κάνε αυτό που πρέπει! Ο αρχάγγελος Ραφαήλ είναι για εκείνους που θέλουν και μπορούν! Κάνε ό,τι θέλεις! Ο αρχάγγελος Γαβριήλ είναι για εκείνους που δεν ξέρουν τι θέλουν! Σου χαρίζει την έμπνευση να αποφασίσεις! Kάνε ό,τι εμπνευστείς! Δεν υπάρχει πρέπει που δεν το υπογράφει η καρδιά σου, ούτε θέλω που προέρχεται από την καρδιά σου και δεν το υπογράφει ο Θεός! Το θέλω και το πρέπει είναι δυο όψεις του ίδιου νομίσματος! Ευτυχείς όσοι ζουν το θέλω τους ως πρέπει, και το πρέπει ως θέλω τους! Πρέπει από ποιον; Ο Θεός απλώς ΕΙΝΑΙ! Είναι αγάπη! Για τον άνθρωπο η αγάπη είναι ακόμα πρέπει! Όταν γίνει αυτό που είναι, ΕΙΝΑΙ, τότε το πρέπει ταυτίζεται με το θέλω! Μέχρι τότε η χάρις μας εκπαιδεύει δίνοντας μας απειρότροπες ευκαιρίες ζωής!\nΑναρτήθηκε από ΑΣΤΡΟ στις 9:21 π.μ. Δεν υπάρχουν σχόλια:\nΑπό τον Ουριήλ\nΌταν ο Θεός γεννά, γεννά εσένα. Όταν ο Θεός μιλάει, μιλάει σε σένα. Όταν ο Θεός θέλει, θέλει εσένα. Όταν ο Θεός κινείται, δημιουργείσαι. Όταν είσαι, ο Θεός γίνεται μέσα από σένα. Όταν δίνεις την αγάπη σου στον κόσμο, ο Θεός λυγίζει τις πραγματικότητες για σένα. Όταν χαρίζεις την ζωή σου στο θέλημά του, εκπληρώνεται μέσα από σένα. Όταν χαρίζεις την ομορφιά σου στον Θεό, τότε εκείνος την πολλαπλασιάζει, σου την επιστρέφει, και ομορφαίνει τον κόσμο μέσα από σένα.\nΔίνεται ηλιακή γνώση, το ίδιο το φως στους φωτεινούς νόες για να καταγραφεί πέρα από τα όρια που γνωρίζει η ανθρωπότητα. Μιλάμε γι’ αυτό που είναι. Αυτό είναι γνώση. Όλα γίνονται με το θέλημα του Θεού. Ο άνθρωπος να είναι ανοιχτός φορέας της γνώσης για να καταγράφεται στην ψυχή του και στην ψυχή του κόσμου. Σύμπαν δεν υπάρχει, μόνο ο παρόν χρόνος. Ο άνθρωπος είναι το λατρεμένο παιδί του Θεού. Είναι έκλαμψη φωτός. Είναι συνδημιουργός. Είναι φως ανάμεσα στην απόλυτη κακία και το φως. Ο ηλιακός πολιτισμός είναι φως, όχι επιλογή. Ο άνθρωπος να επιστρέψει στην πηγή του. Μόνο φως! Ούτε ήλιος ούτε σελήνη. Μόνο η φύση τον θεραπεύει. Ο ηλιακός πολιτισμός είναι μόνο για εκείνον που μπορεί να παραμερίσει τον εγωισμό του. Ο Θεός μπορεί με μια κίνηση να αποκαταστήσει τον άνθρωπο. Ο άνθρωπος όμως δεν κάνει την δική του κίνηση!\nΑναρτήθηκε από ΑΣΤΡΟ στις 11:47 π.μ. Δεν υπάρχουν σχόλια:\nΑπό το Άστρο Σου: Ο Παράγοντας "Μέρλιν"\nΟ Μέρλιν ήταν ο γνωστός μάγος της Στρογγυλής Τραπέζης που ζούσε από το μέλλον προς το παρελθόν. Έτσι, έχοντας δει το μέλλον, προειδοποιούσε τον Βασιλιά Αρθούρο για όλα τα επερχόμενα.\nΟ παράγοντας "Μέρλιν" ως όρος του μάνατζμεντ, πρωτοσυζητήθηκε στα τέλη της δεκαετίας του '80. Αναφέρεται στο ότι μπορεί κάποιο άτομο ή μια εταιρία, να είναι τόσο πολύ επικεντρωμένοι στο στόχο τους και τόσο σίγουροι για το αποτέλεσμα ώστε είναι σαν να τους έχει ήδη "πει το μέλλον" ο γνωστός μάγος.\nΟ παράγοντας Μέρλιν χρησιμοποιήθηκε για να εξηγήσει ανεξήγητες επιτυχίες, εκεί όπου τόσο η κοινή λογική όσο και όλοι οι εμπειρογνώμονες έλεγαν πως ήταν αδύνατες.\nΧρησιμοποιήθηκε για να εξηγήσει ανεξήγητες εμμονές ανθρώπων σε κάποιο στόχο, παρά τις αντιρρήσεις και τα εμπόδια που τελικά στέφτηκαν με επιτυχία.\nΧρησιμοποιήθηκε για να εξηγήσει την παθιασμένη και υπέρλογη βεβαιότητα και πίστη ανθρώπων ότι θα φτάσουν κάπου. Και την ικανότητά τους να φτάνουν εκεί, όσα εμπόδια και αν υπάρχουν στο δρόμο τους.\nΟ παράγοντας Μέρλιν χρησιμοποιήθηκε για να ερμηνεύσει το πώς η ιστορία προχωράει μπροστά, όχι βασισμένη στις συνταγές του παρελθόντος, αλλά βασισμένη στο όραμα ενός ανθρώπου που είχε δει το μέλλον με τόση ένταση, που δεν είχε άλλη επιλογή παρά να το πραγματοποιήσει.\nΈχω γνωρίσει ανθρώπους που έχουν τον παράγοντα Μέρλιν.\nΑπό το Άστρο Σου: Αν ήμουν Θεός!\n"Αν ήμουν Θεός και κοιτούσα τον κόσμο από ψηλά θα έλεγα ότι βλέπω τα δώδεκα παιδιά μου να έχουν πάρει διαφορετικό δρόμο το καθένα. Όλα τους όμως θέλουν να γυρίσουν κοντά μου. Τους έχω υποδείξει τον δρόμο στέλνοντας έναν άλλο μου Υιό, ο οποίος έγινε δρόμος ο ίδιος. Ο δρόμος αυτός έχει πολλά ονόματα, έτσι ώστε αυτός που τον ψάχνει να τον βρίσκει πάντοτε. Ονομάζεται δρόμος της ειρήνης, της αλήθειας, της δικαιοσύνης, της αγάπης, της ζωής. Ο δρόμος της επιστροφής είναι πνευματικός, αφού δεν θα επιστρέψετε κοντά μου με σάρκα αλλά με πνεύμα. Δεν ακολουθείτε έναν άνθρωπο αλλά ένα πνεύμα, δεν έχετε ως αρχηγό ένα πρόσωπο αλλά τις ιδιότητές του. Οι ιδιότητες αυτές δεν είναι αποκλειστικό προνόμιο κάποιων, τις δίνω απλόχερα σε όλες τις καρδιές που διψούν για αυτές, και δίνοντάς τες είναι σαν να σας μοιράζω το αναλλοίωτο και αστείρευτο πνεύμα μου, το πνεύμα του Υιού μου. Ποιος μπορεί να πει πως οι ιδιότητες της αγάπης που διακατέχουν το πνεύμα δεν είναι από μένα δοσμένες; Ποιος; Κάθε ιδιότητά μου που αντανακλάται στις καρδιές σας είναι ένα μέρος του πνεύματος μου! Όταν θα φτάσετε στο σημείο να γίνετε καθρέφτης μου, μέσα στον οποίο θα μπορώ να δω όλες μου τις ιδιότητες, τότε θα έχετε ταυτιστεί με το πνεύμα μου, τότε θα γίνουμε Ένα, τότε θα έχετε τελειώσει το ταξίδι της επιστροφής και θα είστε πίσω στο σπίτι μαζί μου! Aν η μεγαλύτερη ιδιότητα που με χαρακτηρίζει ως Θεό σας είναι η Αγάπη, τότε πάψτε να με προσδιορίζετε με ονόματα για τα οποία αναγκάζεστε να μάχεστε μεταξύ σας. Και αν χρειάζεται να γνωρίζετε το όνομα μου, τότε διαλέξτε ένα που να σας ενώνει όλους σαν αδέλφια, σαν παιδιά μου. Και πέστε μου και εμένα αν βρείτε καλύτερο από αυτό της Αγάπης... Κάπως έτσι θα σκεφτόμουν αν ήμουν ο Θεός... Όμως είμαι άνθρωπος..."\nΤο βεδουίνικο φουστάνι\nΣτο παζάρι της Δαμασκού μαζί, Ηλία μου, με μια κουστωδία πίσω μας παιδιών και εγγονιών σου: θέαμα παράξενο ακόμα και για το σουρεαλιστικό σκηνικό της παλιάς πόλης όπου βλέπεις οτιδήποτε ετερόκλητο μπορεί κανείς να φανταστεί! Τρώμε παγωτό στο περίφημο γαλατάδικο του σουκ πριν μπούμε σε ένα μαγαζί με κάθε είδους μυθικά αντικείμενα… Εγώ να διαλέγω ρούχα και κοσμήματα πίνοντας αλλεπάλληλα φλιτζάνια τσάι κι εσύ να με κοιτάς στα μάτια προσπαθώντας να προλάβεις κάθε επιθυμία μου. Για λίγο σε χάνω… Επιστρέφεις με ένα βεδουίνικο φουστάνι! Ονειρικό! Με περίτεχνο, παλιό κέντημα στο μαύρο πανί της ερήμου… Σχεδόν ξεφώνησα από χαρά! Μου φάνηκε από την πρώτη στιγμή τόσο οικείο, τόσο για μένα, τόσο δικό μου! Από την πρώτη εξάλλου φορά που συνάντησα βεδουίνους στην έρημο του Σινά, ένιωσα να με αφορούν, όπως και όλος ο πολιτισμός της ερήμου… Σίγουρα έχω υπάρξει βεδουίνα, είπα τότε… Φόρεσα το φουστάνι ευδαίμων! Σαν να το είχα πάνω μου πάντα… Είχα πάρει αυτό που περίμενα… Έξω η πόλη έσφυζε από ζωή… Έτρεξα να πληρώσω για να φύγουμε… «Είναι όλα πληρωμένα! Μα, πέστε μου, τι σας είναι αυτός ο άνθρωπος; Δεν έχω ξανακούσει στην ζωή μου να μιλάει κανείς έτσι, με τέτοια αγάπη για άλλον...» Τι μου είσαι, Ηλία μου; Φως στο Φως, είπες κάποτε πως είναι η αγάπη… Σχέση αταξινόμητη, όπως όλα τα μεγάλα!\nΓύρισα πίσω στην Αθήνα φορώντας το φουστάνι. Το ίδιο βράδυ με βλέπει μια αγαπημένη ψυχή, γιατρός. «Δεν είναι δυνατόν! Σε είδα με αυτό ακριβώς το φουστάνι σαν σε όραμα. Ένιωθα φριχτούς πόνους στην κοιλιά… Εμφανίστηκες μπροστά μου εσύ, σαν βεδουίνα, έβαλες τα χέρια σου στην κοιλιά μου, και με μία συστροφική κίνηση μου πήρες τον πόνο!»\nΆλλη αγαπημένη ψυχή, φωνάζοντας Μαρία, με είδε στην έρημο βεδουίνα…\nΝα σου χαρίσουν το φεγγάρι!\n1994 στην Δαμασκό, στο τζαμί των κατόπτρων: νύχτα, να στραφταλίζει παραμυθένιο μέσα από μυριάδες θραύσματα καθρέφτη… Ατμόσφαιρα ονειρική… Χίλιες και μία νύχτες… Εγώ μαγεμένη, σε εκρηκτική ευφορία! Μαζί, Ηλία μου, να κοιτάμε το πλήθος του κόσμου που συνέρεε για την γιορτή της Ζανέμπ, μιας μεγάλης μουσουλμάνας αγίας… Κουτσοί, στραβοί, ανάπηροι σε καροτσάκια να προσμένουν με δακρυσμένα μάτια το θαύμα! Παντού ο πόνος ίδιος, όπως και η χαρά… Ξαφνικά με παίρνεις από το χέρι: «Έλα να σου δείξω κάτι!» Η νύχτα τρυφερή, καθόλου μαύρη, σχεδόν μπλε… Συγκινημένος, βουρκωμένος, με μια αξέχαστη κίνηση σαν άρχοντας που σε ξεναγεί στο παλάτι του, μου δείχνεις το ολόγιομο φεγγάρι! «Κοίτα, Μαρία μου! Δικό σου! Σου το χαρίζω!» Γύρισα και το κοίταξα σαν για πρώτη φορά… Ένα ασημένιο στολίδι στο άπειρο, απόκοσμου κάλλους!\nΟ χρόνος λες και σταμάτησε… Μείναμε αγκαλιασμένοι να το κοιτάζουμε… Εντελέχεια!\nΤο πέρα από το συναίσθημα... Ίσως να ήταν κορυφαία στιγμή της Συνάντησής μας, αγαπημένε μου Ηλία…\nΗ ζωή ένα εύθραυστο πανέμορφο τριαντάφυλλο\nΜε πόση προσοχή, πόση τρυφερότητα, αγγίζεις ένα τριαντάφυλλο για να μυρίσεις το υπέροχο άρωμά του… Η ζωή είναι κάτι ευαίσθητο, πανέμορφο και εύθραυστο… Χρειάζεται ησυχία, ομορφιά για να την αφουγκραστείς, να την πλησιάσεις τόσο όσο να χαρείς το άρωμά της! Η υψηλή δόνηση της ζωής γίνεται αισθητή στον άνθρωπο, και όχι στα απλώς ανθρωπόμορφα όντα τα οποία έχουν στοιχειώδη επαφή με το φαινόμενο του ζην! Χαρείτε αυτό το όμορφο λουλούδι! Αγγίξτε το με την τιμή, την ευλάβεια, την χαρά, την ευγνωμοσύνη που του αξίζει! Και θα σας αποκαλυφθεί περισσότερο, χαρίζοντάς σας υψηλότερη παλμοδόνηση, ακόμα πιο όμορφα χρώματα και αρώματα ύπαρξης!\nΗ ομορφότερη ιστορία του κόσμου\nΛουλούδια αφημένα στα καφενεία της Αθήνας έχουν καταγράψει ίχνη της Συνάντησής μας στην γη… Και λέξεις χαρισμένες στα τέσσερα σημεία… Ένας ολόκληρος κόσμος φωτός λόγου και θαύματος που από μόνο το θέλημα της αγάπης κατέβηκε ακέραιος… Η Πατρίδα μας…\nΑναρτήθηκε από ΑΣΤΡΟ στις 7:11 μ.μ. Δεν υπάρχουν σχόλια:\nΗ παγκόσμια δικτατορία\nΌχι «ανεπαισθήτως» αλλά ορατά πλέον η παγκόσμια δικτατορία των ερπετικών συνειδήσεων της γης απλώνει τα δίχτυα της παντού… Πώς; Κατ’ εξοχήν με την διασπορά με κάθε τρόπο πληροφοριών απειλητικών, με στόχο τον φόβο! Να φοβηθείς! Τότε, μέσα από τον φόβο σε έχουν νικήσει! Η οικονομική εξαθλίωση στην οποία μετά μανίας εξωθούν την Ελλάδα, είναι απλώς ένα ακόμα όπλο για την παράδοση στον φόβο! Τα μέσα μαζικής ενημέρωσης, η βιομηχανία του θεάματος, όλοι οι κατά τόπους ελεγχόμενοι θεσμοί, μεταφέρουν σταθερά τα δηλητηριώδη τους μηνύματα μιας ζωής ευτελισμένης, συμμορφωμένης στο σύστημα και την εξυπηρέτηση των συμφερόντων του. Another brick in the wall! Άρνηση στην ελεύθερη σκέψη και πράξη, άρνηση στο πνεύμα, άρνηση στην μνήμη Θεού! Ο άνθρωπος στην γη, αυτή την στιγμή βομβαρδίζεται -και ιδιαίτερα η Ελλάδα ως η χώρα του φωτός και του Έλληνα Χριστού- από αρνητικές επήρειες, από κάθε είδους υλικούς και αιθερικούς ιούς. Στόχος είναι η εξόντωση του: να γίνει απλώς ένα κατοικίσιμο σώμα αντιανθρώπινων ξενιστών! Υπερβολή; Μακάρι να ήταν! Η αλήθεια είναι ότι ο άνθρωπος δέχεται πρωτοφανή επίθεση που τον βρίσκει να κοιμάται! Αγγελικά όντα και απεσταλμένοι Θεού μιλούν για την εωσφορική αυτή επιβολή, ορθώνοντας ασπίδα προστασίας… Καθένας έχει την ευθύνη του να μην ενδώσει στον φόβο! Σε καμιάς μορφής φόβο! Ο Ζων Θεός εντός, είναι η μόνη μας ασφάλεια! Το φως! Το κατακαίον καθετί ενάντιο στην ζωή ΦΩΣ!\nΗ Μεγάλη Πέμπτη του αθώου\nΜεγάλη Πέμπτη, χρόνια πριν, στο μοναστήρι της Κυρίας των Αγγέλων στα Χανιά… Τόπος κατανυκτικός, το φως από τα καντήλια μαγικό, ορθόδοξο κάλλος, κόσμος λιγοστός… Ο παπα-Γιάννης, μια άγια αθώα ψυχή, μόλις έχει ξεκινήσει να διαβάζει αργά, με βαθειά συγκίνηση, τα ιερά κείμενα της ημέρας. Η συγκίνηση του καθώς φτάνει στην προδοσία του Ιούδα, γίνεται λυγμός! Σταματάει την ανάγνωση. Παύση! Σιωπή απόκοσμη στην εκκλησία… Ξαναρχίζει. Προσπαθεί να διαβάσει την προδοσία του Ιούδα, αλλά και πάλι η φωνή του τον εγκαταλείπει και γίνεται λυγμός! Ξανά σιωπή. Παρατεταμένη. Ξανά προσπάθεια να διαβάσει την προδοσία… Δεν θυμάμαι πόσες φορές… Έκλαιγε πλέον με λυγμούς! Αδύνατον η αθώα του ψυχούλα να αντέξει να διαβάσει την προδοσία του Διδασκάλου από τον μαθητή, του Κτίστη από το κτίσμα… Οι γριούλες άρχισαν να σταυροκοπιούνται… Εγώ συγκλονισμένη τον ευλογούσα με όλη την δύναμη της ψυχής μου! Τα λεπτά κυλούσαν σαν αιώνες… Η συνταρακτική σιωπή που ακολούθησε λες και μας μετέφερε στην καρδιά της προδοσίας! Αβάσταχτο! Μείναμε όλοι για κάμποση ώρα βουβοί… Και ξαφνικά ακούγεται από το βάθος η φωνή μιας γιαγιάς: «Παναγιά, βόηθα μας!» Η παρέμβασή της σαν να διέκοψε την σφήνα της απόσπασής μας από τον χώρο και τον χρόνο. Ο παπα-Γιάννης διάβασε επιτέλους με δέος, ψιθυριστά, την προδοσία! Μια ακόμη ακολουθία της Μεγάλης Πέμπτης ολοκληρώθηκε. Η πιο αληθινή! Ένας αθώος έκλαψε για όλους μας, για Σένα, Χριστέ!\nΑναρτήθηκε από ΑΣΤΡΟ στις 2:10 μ.μ. Δεν υπάρχουν σχόλια:\nΌλη η μεγαλοσύνη του Χριστού στην αναστάσιμη ευχή του Χρυσόστομου!\nΤριάντα χρόνια πριν, στο μετόχι του Παναγίου Τάφου στην Πλάκα, βαθείας νυκτός γενομένης, άκουσα για πρώτη φορά τον τότε έξαρχο Ειρηναίο να διαβάζει την αναστάσιμη ευχή του Χρυσοστόμου… Ήταν και η πρώτη φορά που την πρόσεξα… Η μεγαλοπρεπής και γεμάτη αγάπη φωνή του, καθώς μετέφερε δοξαστικά, πανηγυρικά, την αναστάσιμη δόνηση της αγάπης, συγκλόνισε την καρδιά μου! Πρώτη φορά έκανα Ανάσταση! Μέχρι τότε το Πάσχα τέλειωνε για μένα την Μεγάλη Παρασκευή… Ναι, ο Άρχοντας που το τραπέζι του είναι γεμάτο και καλεί τους πάντες να προσέλθουν και να μοιραστούν τα ουράνια δώρα του, ο Δεσπότης Χριστός που αγκαλιάζει δικαίους και αδίκους χαρίζοντας την δική του Ανάσταση ως αιώνιο λύτρο του θανάτου που εκείνος νίκησε, ναι, με αφορά! Ναι, μίλησε στην καρδιά μου! Το έλεος του το πάνω από τον νόμο! Ο Χριστός έφερε την χάρη και το έλεος σε μια ηττημένη και καθημαγμένη ανθρωπότητα! Ποια καρδιά μπορεί να παραμείνει κλειστή στον Αναστάντα Χριστό, τον Άρχοντα και Δεσπότη της ψυχής μας, τον φίλο και αδελφό μας;\nΑναστάσιμος Λόγος Ι.Χρυσοστόμου\nΠοῦ σου, ἅδη, τό νεῖκος;\nΈνα μυσταγωγικό πρωινό στους Αγίους Ισιδώρους στον Λυκαβηττό\nΔεκαεπτά χρόνια πριν, βρέθηκα μια Κυριακή στους Αγίους Ισιδώρους, σ’ αυτό το χωμένο στον βράχο πανάρχαιο ιερό… Την θεία Λειτουργία έκανε ένας ηλικιωμένος ιερέας με φωνή που μετέφερε σπάνιο βάθος συγκίνησης και επίγνωσης… Σαν κάθε λέξη να την εμβάπτιζε πρώτα μες στην καρδιά του… Στο τέλος κάλεσε όλο το εκκλησίασμα να κοινωνήσει! «Ξέρω, δεν έχετε νηστέψει, δεν έχετε εξομολογηθεί! Ελάτε μπροστά στην Ωραία Πύλη!» Όλο το εκκλησίασμα γονάτισε… Άπλωσε πάνω του το πετραχήλι, και διάβασε την ευχή της μετανοίας! Ο κόσμος έκλαιγε… Για μια στιγμή χάθηκε ο χρόνος… Το μυστήριο της ζώσας αγάπης είχε συντελεστεί! Ας είσαι ευλογημένος στους αιώνες…\nΗ θεουργία της καθημερινότητας\nΤο μεγαλύτερο πλήγμα στον Εωσφόρο είναι να μην τον φοβηθείς! Να ζεις χωρίς να υπάρχει για σένα, χωρίς να έχει εξουσία πάνω σου! Στην απειλητική πραγματικότητα που προσπαθούν να διαμορφώσουν τα ερπετικά κέντρα ελέγχου της γης, η απάντηση είναι η απλότητα μιας άγιας καθημερινότητας με φως, χαρά, παιγνίδι, ζώσα ζωή! Αυτή είναι η υψηλότερη θεουργία που αναιρεί, εξουδετερώνει κάθε τεχνολογία του σκότους! «Σαν να» ο παράδεισος να μη διακόπηκε ποτέ, εμείς κρατάμε την πολυτέλεια ζωής χαρούμενης, φωτεινής, δημιουργικής! Τον θησαυρό, την ψυχή μας, δεν μπορεί κανείς να τον αγγίξει, αφού εμείς είμαστε οι πρίγκιπες του Βασιλείου… Στον δικό μας κόσμο η ζωή είναι όμορφη, απλή, θεϊκή! Ο θησαυρός μας είναι ανέγγιχτος: στην καρδιά μας!\nΑναρτήθηκε από ΑΣΤΡΟ στις 8:49 μ.μ. Δεν υπάρχουν σχόλια:\nΤην ιστορία την κινεί το πνεύμα! Οι ιδέες! Οι Ονειρευτές! Η ανθρωπότητα δεν μπορεί να δραπετεύσει από το όνειρό της, από την μνήμη του παραδείσου! Θα την κατατρύχει έως τέλους! Το όνειρό της είναι ισχυρότερο από κάθε «λιγότερη» πραγματικότητα! Καμία βία δεν μπορεί να το νικήσει! Καμιά επανάσταση ή αντεπανάσταση να το προδώσει! Απλώς τα βήματα προς την χαμένη ευδαιμονία της ενότητας φαίνονται απελπιστικά αργά μέσα στα χωροχρονικά καρέ! Στο χέρι μας είναι να «τρέξουμε» την ταινία! Το βέβαιο είναι πως το happy end είναι ήδη εκεί. Ο άνθρωπος να έχει ανακτήσει το κάλλος και την δύναμή του συλλειτουργώντας επιτέλους ανεμπόδιστα με το όλο πράγμα!\nΝενίκηνται της φύσεως οι όροι\nΧωρίς τον Χριστό Αναστάντα ως ζώσα απόδειξη της θεϊκής ανατροπής των χωροχρονικών δρώμενων, η ανθρώπινη συνείδηση παραμένει καθηλωμένη στον σταυρό! Ζεμένη στην αναγκαιότητα της φθοράς και του τέλους… Η Ανάσταση είναι η δόξα της ζωής! Καινή κτίση! Νέα γη και ουρανός! Το θαύμα της βεβαιότητας πως η ζωή νίκησε τον θάνατο! Νυν και αεί! Ο Χριστός αναστήθηκε για να νικήσει η δική σου ζωή τον θάνατο! Αμήν.\nΤο Πάσχα των Ελλήνων είναι η Λαμπρή!\nΤο πέρασμα για τους Έλληνες είναι η Ανάσταση! Αυτή την λαμπρή, αιώνια μέρα της Ανάστασης γιορτάζουμε! Δεν πάσχουμε! Γιορτάζουμε κάθε μέρα! Την Λαμπρή! Τα Λαμπροχριστούγεννα! Λαμπρυνθώμεν! Γιατί, αληθώς ο Χριστός Ανέστη!\nΕίμαστε ανοιχτός αγρός!\nΤο Φωτόδεντρο λάμπει! Αδιαπραγμάτευτη η Ομορφιά, Οδυσσέα… Εκεί στο αιώνιο κέντρο… το ακίνητο σημείο του περιστρεφόμενου κόσμου… αέναα εκπέμποντας φως άγιο! Φωτολούλουδα ορθώνονται σε κάθε αγγελικό βήμα… Πάρε ό,τι θες! Λέξεις, ιδέες, χαρά, αίσθηση ζωής εκθαμβωτικής, αναβλύζουσας, πολύχρωμης, αποκαλυπτικής… Κάθε σημείο, κάθε στιγμή πύλη για το Ταξίδι στο Όλο! Σε διαστάσεις, σύμπαντα, επίπεδα, δημιουργίες… Πρόκληση, πρόσκληση στον ατέρμονο συμπαντικό χορό! Είσαι ό,τι μπορείς να οράσαι! Σου ανήκει ό,τι μπορείς να αγγίξεις! Όλα τα δώρα είναι ανοιχτά! Υπάρχουμε για σένα, αν μας βλέπεις! Τα δώρα είναι δικά σου, αν τα αναζητήσεις! Ένας αγρός ανοιχτός: χωρίς αρχή, τέλος, όρια, όρους -εκτός αν εσύ βάζεις για σένα!\nΈνας αγρός ανοιχτός είναι η χώρα των Ταξιδευτών των Άστρων!\nΥπάρχουν λουλούδια όμορφα αλλά μη ανθεκτικά…\nΚαλό Ταξίδι, φίλε μου!\nσε λαβύρινθο δέσμιο βαθιά…\nγια να δώσουν του τόπου τη γνώση...\nκαι να διώχνει της πίκρας τον πόνο…\nΑναρτήθηκε από ΑΣΤΡΟ στις 8:43 μ.μ. Δεν υπάρχουν σχόλια:\nΜη θαρρείς, αδέρφι, πως εσύ λυπάσαι το παιδί σου π...\nΕμείς οι Νικητάδες! Ηλίας Μουντιράκης, ο τελευταίο...\nΌλη η μεγαλοσύνη του Χριστού στην αναστάσιμη ευχή ...\nΈνα μυσταγωγικό πρωινό στους Αγίους Ισιδώρους στον...


Απίστευτο!Γέρασε 50 χρόνια σε μία εβδομάδα! | iliaoikonomia\nΑπίστευτο!Γέρασε 50 χρόνια σε μία εβδομάδα!\nΚυρ, 10/16/2011 - 00:03\nΤην απίστευτη ιστορία του αλλά από την ανάποδη ζει μια γυναίκα, καθώς μέσα σε μόλις λίγες ημέρες είδε το σώμα της να γερνάει 50 χρόνια, χωρίς να μπορεί κάποιος να της εξηγήσει τι της συμβαίνει και αν θα ξαναβρεί ποτέ τη χαμένη της νεότητα.\nΗ ιστορία της Βιετναμέζας Νγκγιεν Τι Πουόνγκ ξεκίνησε το 2008, όταν ήταν ακόμα 21 ετών. Τότε έπαθε αλλεργία από την κατανάλωση θαλασσινών και μέσα σε λίγες ημέρες είδε το σώμα της να χάνει τη νεότητά του και να μεταμορφώνεται στο σώμα μιας 70χρονης.\nΈκτοτε, οι γιατροί προσπαθούν να βρουν τι προκάλεσε την περίεργη αυτή κατάσταση, αλλά μέχρι στιγμής δεν έχουν καταλήξει σε κάποιο συμπέρασμα.\nΗ 25χρονη σήμερα κοπέλα, υποστηρίζει ότι η κατάσταση της υγείας της χειροτερεύει πλέον με μεγαλύτερους ρυθμούς από ότι όταν πρωτοξεκίνησε και για αυτό αποφάσισε να μιλήσει τώρα στα μίντια, ζητώντας βοήθεια.\nΗ ίδια, μιλώντας σε δημοσιογράφους ανέφερε ότι αν και το πρόσωπό της έχει γεμίσει ρυτίδες και το σώμα της έχει χαλαρώσει πάρα πολύ, η κατάστασή της δεν έχει επηρεάσει τα μαλλιά, τα δόντια και την όρασή της.


3 ΗΜΕΡΗ ΕΚΔΡΟΜΗ ΣΤΟ ΚΑΡΠΕΝΗΣΙ – ΜΟΝΗ ΠΡΟΥΣΟΥ – Heraion Tours\n3 ΗΜΕΡΗ ΕΚΔΡΟΜΗ ΣΤΟ ΚΑΡΠΕΝΗΣΙ – ΜΟΝΗ ΠΡΟΥΣΟΥ\n* Συμφωνώ με τους Όρους Παροχής Υπηρεσιών και την Δήλωση Απορρήτου .\nΑποδεχτείτε όλους τους όρους και προϋποθέσεις προτού προχωρήσετε στο επόμενο βήμα.\nΑναχώρηση στις 07:30. Στάση καθοδόν για ξεκούραση και καφέ. Συνεχίζουμε με προορισμό τον νομό Ευρυτανίας, με τα καταπράσινα βουνά, τα άφθονα νερά και τα πανέμορφα χωριά, πνιγμένα στα έλατα, τις οξιές, τα πεύκα και τις λεύκες. Άφιξη νωρίς το μεσημέρι στο μαγευτικό Καρπενήσι, κτισμένο στη νοτιοδυτική πλευρά του Βελουχίου και σε υψόμετρο 960μ. Μεσημεριανό γεύμα στο Κεφαλόβρυσο. Το απόγευμα ελεύθερος χρόνος για γνωριμία με την πόλη. Απολαύστε τον καφέ σας στη όμορφη πλατεία του Δημαρχείου και ψωνίστε τα τοπικά προϊόντα της περιοχής. Διανυκτέρευση.\nΜετά το πρωινό μας στο ξενοδοχείο, αναχωρούμε για το περίφημο μοναστήρι της Παναγίας Προυσιώτισσας, το οποίο είναι χτισμένο σε απότομο βράχο, όπου σύμφωνα με την παράδοση, το ίδρυσαν οι μοναχοί Διόνυσος και Τιμόθεος το 829, οι οποίοι μάλιστα έφεραν μαζί τους την εικόνα της Παναγίας από την Προύσα της Μικράς Ασίας. Συνεχίζουμε για το Μεγάλο χωριό που βρίσκεται στους πρόποδες του όρους Καλιακούδα, σε ύψος 700μ. απέναντι από τον Καρπενησιώτη ποταμό, το οποίο είναι βυθισμένο κυριολεκτικά στο πράσινο, στολισμένο με παραδοσιακά πέτρινα σπιτάκια. Μικρή παραμονή για καφέ. Επόμενη στάση μας το πανέμορφο Μικρό Χωριό όπου θα έχουμε την ευκαιρία να αγοράσουμε τα φημισμένα τοπικά προϊόντα της περιοχής(μέλι, γλυκά του κουταλιού, πότο κράνη). Μεσημεριανό γεύμα και επιστροφή στο Καρπενήσι. Το απόγευμα θα απολαύσουμε τον καφέ μας στο πολυτελές ξενοδοχείο SPA MONTANA . Επιστροφή στο ξενοδοχείο μας. Διανυκτέρευση.\nΜετά το πρωινό, αναχωρούμε από το Καρπενήσι γεμάτοι από όμορφες εικόνες με προορισμό την Μονή Δαμάστας, που είναι αφιερωμένη στο Γενέθλιον της Θεοτόκου, βρίσκεται στις πλαγιές του Καλλίδρομου σε ύψος 580 μ., μέσα σε ένα μαγευτικό περιβάλλον και είναι γυναικεία. Συνεχίζουμε για τον Γοργοπόταμο ένα από τα πιο όμορφα χωριά του νομού Φθιώτιδας. Αν και μικρό χωριό έχει ταυτιστεί με τις ιστορικές στιγμές της Εθνικής Αντίστασης. Μεσημεριανό γεύμα. Με ενδιάμεσες στάσεις άφιξη νωρίς το βράδυ στο Λουτράκι.\n2 Διανυκτερεύσεις στο ξενοδοχείο ΕΛΒΕΤΙΑ στο Καρπενήσι


ALEX WEB RADIO/TV: Με το φτωχο μου το μυαλο...\nΠολλα γραφτηκαν αφορμης δοθεισης των πωλησεων παικτων απο την ΠΑΕ Ολυμπιακος,διευκρινιζοντας παντα γιατι καποιοι το ξεχνανε και θυμουνται οτι θελουν ,και οτι και να τους πεις εχουν ηδη διαμορφωσει αποψη.\nΑλλο η διαφορετικη αποψη ομως και αλλο η ισοπεδωση των παντων.\nΔεν λεω,κι εγω θα ηθελα 4-5 πολυ μεγαλα ονοματα οπως αυτα που βλεπω στο σημερινο δημοσιευμα του Sport 24 που για μενα λογω του οτι ανηκει στους αλλοθρησκους ψυχη και σωματι το θεωρω το δημοσιευμα εκ του πονηρουχωρις αυτο να σημαινει οτι δεν ειναι εγκυρο και καλα θα εκανε ομως ο αρθρογραφος να μας εγραφε τα καλα και τα κακα των ελευθερων,μην μου πει κανεις πως δεν βρισκονται ε?...ετσι το θεωρω εκ του πονηρου για να μας παρουσιασει οτι υπαρχουν και ελευθεροι παικτες μωρε...γιατι δεν παιρνει δυο-τρεις ο τσιγκουνης Μαρινακης που τα τσεπωσε?\nΚαι παρουσιαζει μερικα ονοματα μεγαλα και βαρυγδουπα τα μισα πο αυτα,που σε αλλη εποχη δεν θα ειχαν προλαβει να μεινουν ελευθεροι...θα τους ειχε ηδη ανανεωσει τα συμβολαια η ομαδα τους η θα τους ειχε πουλησει...και θα τους ειχαν αρπαξει εναντι αδρας αμοιβης οι αλλες μεγαλες ομαδες.\nΤα βλεπουν οι συγγαυροι,που εχουν παραπονο απο κουνιας ακομα και τον Ροναλντινιο να ειχε παρει θα ελεγαν ποιον μας εφερε μωρε? αυτον που εμεινε ελευθερος και δεν τον επαιρνε κανεις? οπως και με τον Ριβαλντο τα ιδια ελεγαν...\nΔεν ειναι δυνατον να αναφερθω σε ολα τα ονοματα του ρεπορταζ..αλλα θα σταθω σε ενα και μονο...του Ροναλντινιο.\nΣε αλλη εποχη θα επεφταν στα ποδια του εκατομυρι ευρω χωρις δευτερη σκεψη,οι εποχες αυτες ομως τελειωσαν και οι ομαδες δεν αγοραζουν πλεον μονο ονοματα,αλλα και παικτες που δεν εχουνουτε βεντετισμους ουτε ασωτη ζωη,ουτε να καθονται πανω στο συμβολαιο τους και να λες μετα τι παλτο εφαγα? Χρειαζονται παικτες νεους,φιλοδοξους,με παθος για διακριση και αυτο το κανουν πια οι περισσοτερες ομαδες της Ευρωπης.Εξαιρεση αποτελουν οι 4-5 πολυ μεγαλες ομαδες που ριχνουν πακτολο εκατομυριων καθε φορα.Κανει ομως δεν προτιμησε να παρει τον...ελευθερο Ροναλντινιο...και μην μου πει κανεις πως εννοω πως δεν κανει για τον Ολυμπιακο? η οτι μας πεφτει λιγος?οχι βεβαια,παιχτουρα ηταν και ειναι..αλλα οχι με τις αντοχες που ειχε καποτε,στην Σουπερλιγκα οκ, στην Ευρωπη οι νεοι και φιλοδοξοι πιτσιρικαδες θα τον περναγαν σαν σταματημενο,γιατι οι καταχρησεις τον εφτασαν να ειναι ελευθερος και να μην τον εχει ζητησει κανενα μεγαλο club μεχρι στιγμης,και αυτο δεν σημαινει οτι δεν θα τον ζητησει καποια ομαδα.\nΕπισης δεν εννοω οτι δεν θα ηθελα ενα μεγαλο φορ στην ομαδα...αλλα οταν λεμε ενα ονομα πρεπει πριν να το εχουμε σκεφτει καλα πριν ανοιξουμε το στομα μας.Τελος παντων αυτος ειναι ο Ολυμπιακος αυτους τους παικτες εχει που δεν ειναι αμελητεοι...με αυτους θα παιξουμε ,ολοι στο ιερο οπαδικο καθηκον,βλεποντας παντα και τα χαλια οχι μονο των Ελληνικων ομαδων αλλα και καποιων Ευρωπαικων.Μην τσιμπατε λοιπον στα δημοσιευματα χωρις αυτο να σημαινει οτι δεν πρεπει και να σκεφτεστε κιολας,αλλα να σκεφτεστε πολυ και σωστα...\nΙδου και το δημοσιευμα...\nΟι Ελληνες και ξενοι ελεύθεροι ποδοσφαιριστές\nΠοιος είπε ότι οι μεταγραφές τελείωσαν; Κυκλοφορούν αρκετοί ελεύθεροι ποδοσφαιριστές.Υπάρχουν ομάδες που δεν θα ήθελαν Ροναλντίνιο, Βαλντές ή Σιμάο; Σας παρουσιάζουμε τους Έλληνες και ξένους ελεύθερους ποδοσφαιριστές.\nΜπορεί οι περισσότερες ομάδες να πρόλαβαν να κλείσουν τα ρόστερ τους εντός προθεσμίας, αλλά πάντα υπάρχει χρόνος για να μπαλώσουν και τις τελευταίες τρύπες.\nΣτη θέση του τερματοφύλακα, οι επιλογές δεν είναι πολλές. Φιγουράρει το όνομα του Βίκτορ Βαλδές που είχε συμφωνήσει προφορικά με τη Μονακό μετά τη λύση της συνεργασίας του με την Μπαρτσελόνα, αλλά κόπηκε στις ιατρικές εξετάσεις των "μονεγάσκων". Θέλει βαρύ πορτοφόλι για να τον πείσεις, αλλά αν συνυπολογιστεί και ο τραυματισμός του έχει αρκετό καιρό να αγωνιστεί και δεν έχει βρει αυτό που ψάχνει. Τα περιθώρια στενεύουν. Ο Τίμ Βίζε έκανε σπουδαία καριέρα ως τερματοφύλακας της Βέρντερ Βρέμης. Την τελευταία διετία, ήταν στη Χόφενχαιμ. Είναι σε ηλικία 32 ετών, προπονείται κανονικά και δεν έχει σκοπό να κρεμάσει τα γάντια του, όπως δήλωσε την τελευταία εβδομάδα στη "Bild". Μεγάλο όνομα και ο Μάρκο Αμέλια, αλλά αυτό δεν τον βοήθησε να βρει ομάδα. Την τελευταία τετραετία βρισκόταν στη Μίλαν.\nΑπό εκεί και πέρα, υπάρχουν και Έλληνες. Ο Μιχάλης Σηφάκης, ο οποίος έφυγε από τον Ατρόμητο, αναζητά την επόμενη ποδοσφαιρική του στέγη. Δεν είναι ο μόνος, αφού σε αυτή την κατηγορία μπαίνει και ο Γιάννης Σιδεράκης.\nΚάποτε από τους καλύτερους αμυντικούς της Πριμέρα Ντιβισιόν. Στην Ατλέτικο Μαδρίτης έκανε το όνομά του, ο Πάμπλο Ιμπάνιεθ, αλλά όταν πήρε το δρόμο για την Αγγλία, πήρε και την κάτω βόλτα. Δε στέριωσε σε Γουέστ Μπρομ και Μπέρμιχαμ. Είναι 33 ετών, και δε θα έχει πρόβλημα το ελληνικό πρωτάθλημα. Παρόμοια περίπτωση είναι και ο Τάιτους Μπράμπλ. Έχοντας αξιοπρεπή παρουσία σε Νιούκαστλ, Γουίγκαν και Σάντερλαντ, στα 33 του ψάχνει ομάδα, εκτός Νησιού από ο,τι φαίνεται. Ότι δηλαδή και ο Έιντονι Γκάρντνερ στην ίδια ηλικία, και με παρουσία σε σε Τότεναμ, Έβερτον, Χάλ και Κρίσταλ Πάλας (μεταξύ άλλων), πλέον η τιμή του έχει πέσει αισθητά.\nΊσως η καλύτερη περίπτωση από άποψη αξίας στην αγορά. Ο Ντιέγκο Λουγκάνο έμεινε ελεύθερος από επιλογή, αλλά δε βρήκε αυτό που ήθελε. Αρχηγός της εθνικής Ουρουγουάης σε ηλικία 33 ετών και με το βιογραφικό του, υπερπλήρες (Φενέρ, ΠΣΖ, Μάλαγα, Γουέστ Μπρομ). Προσθέστε στη λίστα και τον Μοντιμπό Ντιακιτέ, ο οποίος την τελευταία μέρα των μεταγραφών έμεινε ελεύθερος από τη Σάντερλαντ, όπως και τον Τζόσεφ Γιόμπο. Ο Τσέζαρε Νατάλι είναι άλλη μία επιλογή αν και έχει μεγαλώσει αρκετά (35). Στην ίδια ηλικία και ο Αντρέ Ντίας που έπαιζε στη Λάτσιο.\nΘέλετε και πλάγια μπακ; Ρέτο Τσίγκλερ η λύση για το αριστερό άκρο της άμυνας. Ο Ελβετός έμεινε ελεύθερος από τη Γιουβέντους και την τελευταία μέρα των μεταγραφών υπήρχαν μέχρι και σενάρια για τον Ολυμπιακό. Όσο για παίκτη που καλύπτει περισσότερες θέσεις η απάντηση ακούει στο όνομα Κριστιάν Σαπουνάρου.\nΔεν είναι λίγες οι ομάδες που κοίταξαν την περίπτωση του Λευτέρη Σακελλαρίου από τη Super League. Ωστόσο, ακόμα δεν έχει βρει τον επόμενο προορισμό της καριέρας του έχοντας περάσει στο παρελθόν από ΠΑΟΚ και Κέρκυρα μεταξύ άλλων. Ελεύθερος και ο Γιούρκας Σεϊταρίδης, όσον αφορά τη θέση του δεξιού οπισθοφύλακα. Υπάρχει κι άλλος Έλληνας αμυντικός που παραμένει χωρίς ομάδα. Ο λόγος για τον Γιάννη Κοντοέ. Συνδέθηκε έντονα με 1-2 ομάδες της Super League, αλλά ως τώρα δεν έχει υπογράψει πουθενά.\nΣτους μέσους πρώτα θα αναφερθούμε στα δικά μας ελεύθερα παιδιά. Κώστας Κατσουράνης και Γιώργος Καραγκούνης δεν δεσμεύονται από κάποιο συμβόλαιο και περιμένουν υπομονετικά την πρόταση που θα έρθει στα χέρια τους. Δεν χρειάζονται συστάσεις. Σε αυτή την κατηγορία ανήκει και ο Σωτήρης Νίνης, ο οποίος έλυσε τη συνεργασία του με την Πάρμα και αναζητά τον επόμενο σταθμό της καριέρας του, όπως και δύο ακόμη παίκτες που ήταν σε ομάδες του εξωτερικού. Ο λόγος για τον Σωτήρη Μπαλάφα, που μετά την εμπειρία της Ουκρανίας ζυγίζει τα δεδομένα για την επόμενη κίνησή του και τον Στέλιο Ηλιάδη, ο οποίος αποφάσισε να φύγει από την Λοκομοτίβ Πλόβντιβ.\nΥπάρχει ένα ακόμη... δικό μας παιδί, ο Κοστίν Λαζάρ, ο οποίος αγωνιζόταν στον ΠΑΟΚ, αλλά κι ένας παίκτης που έχει γραφτεί αρκετές φορές για ελληνικές ομάδες, ο Κρίστιαν Πόουλσεν. Επίσης, ο Ζερμέιν Πέναντ έχει πραγματοποιήσει μία ταραχώδη καριέρα. Δεν είναι το ταλέντο, αλλά η προσαρμοστικότητα στην οποία υπολείπεται. Άρσεναλ, Μπέρμιχαμ, Λίβερπουλ, Σαραγόσα, Στόουκ και Γουλβς μία από τις πολλές ομάδες στις οποίες έχει αγωνιστεί. Είναι 31 ετών.\nΕλεύθερος (προσφάτως) από τη Γουέστ Χαμ, κυκλοφορεί και ο Αλού Ντιαρά. Πλούσια καριέρα στη Γαλλία. Αμυντικός μέσος με μεγάλη εμπειρία στο Σαμπιονά και διεθνείς παραστάσεις. Και ο Μαχαμαντού Ντιαρά, ο άλλοτε παίκτης του ΟΦΗ, χωρίς ομάδα. Και φυσικά δεν υπάρχει μεγαλύτερο όνομα από τον Ροναλντίνιο. Μέχρι να αποφασίσει τι θα κάνει, δηλαδή. Βιρτουόζος υπάρχει και άλλος, ο Σιμάο Σαμπρόζα, ο οποίος έχει παίξει σε Σπόρτινγκ Λισαβόνας, Μπαρτσελόνα, Μπενφίκα και Ατλέτικο Μαδρίτης μεταξύ άλλων.\nΟ Νικολά Ανελκά είναι ένας ακόμη ελεύθερος κατ' επιλογήν. Βρέθηκε κάποια στιγμή κοντά στην Ατλέτικο Μινέιρο, αλλά δεν παρουσιάστηκε ποτέ. Όλοι τον γνωρίζουν και από τη καλή και από την ανάποδη. Ο πρώην ποδοσφαιριστής του Παναθηναϊκού, Ρούντολφ Σκάτσελ είναι επίσης ελεύθερος, ψάχνοντας το τελευταίο συμβόλαιο της καριέρας του. Και ο Άγγελος Χαριστέας παραμένει ελεύθερος στο μεταγραφικό παζάρι.\nΥπάρχουν και οι Κριστιάν Νέμεθ και Νέρι Καστίγιο. Γνώριμός μας και ο Κριστιάν Μπολάνιος, τον οποίο αντιμετώπισε η Εθνική μας στο Μουντιάλ.\nΤέλος, υπάρχουν κι άλλα ονόματα που δεν περνούν απαρατήρητα. Ο Ίνοσεν Εμεγκάρα είναι ένα εξ αυτών έχοντας καλή καριέρα σε Ελβετία, Γαλλία και Ιταλία. Όνομα με βαρύ βιογραφικό και ο Ούγκο Αλμέιδα, ο οποίος ήταν και στην αποστολή της Πορτογαλίας για το Μουντιάλ.\nΑναρτήθηκε από ALEX FAKINOS στις 10:48 π.μ.